London meri Boris Conson Deyvid Kameronla mübahisə edib\nLondon meri Boris Conson bazar günü Böyük Britaniyanın baş naziri Deyvid Kameronla mübahisə edib. O, "Britaniyanın Avropa İttifaqından çıxışı" adlı kampaniyaya qoşulacağını bəyan edib.\nBritaniyanın məşhur, lakin qeyri-ənənəvi siyasətçisi Conson mühafizəkar həmkarının Britaniyanın 28 Avropa ölkəsinin daxil olduğu Avropa Birliyində qalması fikri ilə razılaşmır.\n“Uzun zaman davam edən ürək ağrısından sonra mən bu qərara gəldim. Mən heç vaxt Deyvid Kameron və ya hökumətə qarşı getmək istəməzdim. Mən insanlar üçün daha əlverişli razılıq istəyirəm. Pula qənaət etmək və nəzarəti geri ələ almaq. Bütün məsələ bundadır.” – deyə London meri bildirib.\nUzun zaman davam edən ürək ağrısından sonra mən bu qərara gəldim. Mən heç vaxt Deyvid Kameron və ya hökumətə qarşı getmək istəməzdim. Mən insanlar üçün daha əlverişli razılıq istəyirəm. Pula qənaət etmək və nəzarəti geri ələ almaq. Bütün məsələ bundadır.\nÖtən həftə cənab Kameron Britaniyanın Avropa Birliyində qalması üçün Avropa liderlərindən razılıq əldə edib.\nConson on illərdir Britaniyanın Brüsseldə qərərgahlanan Avropa İttifaqı ilə münasibətin ticarət və əməkdaşlıqla kifayətlənməsini və siyasi layihələrə qatılmamasını istədiyini bildirib.\nKameron məsələ ilə bağlı iyunun 23-də referendum keçirəcək.\nRazılıq Londonun sevmədiyi bəzi tələblərdən daha geniş mühafizə ilə təmin edəcək. Buraya Avropa Birliyinin Britaniyada yaşayan bütün sakinlərinə bərabər mənfəətlər verməsi, Britaniyanın avrodan istifadə etməməsinə baxmayaraq Avropa valyutasından istifadə edən 19 üzv ölkəni maliyyə yardımı ilə təmin etmək kimi bəzi tələblər daxildir.\nKameron bazar günü televiziya vasitəsi ilə Consona müraciətində onun Avropa Birliyinə üzvlük kampaniyasına qoşulmasına inandırmağa çalışıb.\nKameron deyib ki, Britaniya Avropa Birliyində qalarsa ölkənin milli təhlükəsizliyi daha möhkəm olar.


Oktay Gülalıyev 6 ildir pasport ala bilmədiyini deyir\nXəbərin tarixi: 2017-12-28 13:11:32\n«Siyasi Məhbuslarsız Azərbaycan» İctimai Alyansının rəhbəri Oktay Gülalıyev 6 il ərzində ümumvətəndaş pasportu ala bilmədiyini bildirərək, Daxili İşlər Nazirliyinə (DİN) müraciət edib.\nO.Gülalıyev yazır ki, hələ 2012-ci ildə ona qarşı qurama cinayət işi qaldırılıb. Həmin dövrdə aran rayonlarında daşqın yerlərində monitorinq aparan «Kür» Vətəndaş Cəmiyyətinin koordinatoru olub. Bir il öncə bu cinayət işi bağlanıb. Amma ölkədən çıxışına qadağa götürülməyib.\nO.Gülaliyev vurğulayır ki, xarici pasport almaqdan ötrü dövlət rüsumu ödəyib. Amma deməsinə görə, ASAN-Xidmət ona DİN-ə müraciət etməyi məsləhət bilib.\nHüquq müdafiəçisi xatırladır ki, 2016-cı ildə belə müraciətdən sonra onu 37 saylı Polis Bölməsinə aparıblar, iki saat saxlandıqdan sonra buraxılıb.\nO.Gülalıyev DİN-ə müraciətində qeyd edir ki, onlara son dəfə üz tutur. Bundan sonra, məhkəməyə müraciət etmək niyyətindədir. Hüquq müdafiəçisi vurğulayır ki, bu məsələni lazım gəlsə, Avropa İnsan Hüquqları Məhkəməsinə qədər daşımaq niyyətindədir.\nO.Gülalıyevin müraciətinə, hələlik, Daxili İşlər Nazirliyindən münasibət almaq mümkün olmayıb.\nO.Gülaliyev 2012-ci il aprelin 8-də Sabirabad rayonunun Minbaşı kəndində monitorinq apararkən saxlanıb və inzibati qaydada 12 sutka həbs cəzası alıb. Həmin ayın 19-da isə ona qarşı Cinayət Məcəlləsinin 220.2 (kütləvi iğtişaş) maddəsi ilə cinayət işi açılıb. Sabirabad Rayon Məhkəməsi O.Gülalıyev barəsində 2 aylıq həbs-qətimkan tədbiri seçib. Aprelin 20-də onu Bakıya - 3 saylı Şüvəlan İstintaq Təcridxanasına gətiriblər. İyunun 13-də isə azadlığa buraxılıb. O.Gülalıyevin bildirməsinə görə, azadlığa buraxılsa da, uzun müddət cinayət işi ləğv edilməyib.\nOxşar problemlə Azərbaycanda başqa fəallar da üzləşiblər.\nAXCP sədri Əli Kərimli isə 11 ildir xarici pasport ala bilmir. 2006-cı ildə o, pasportdan ötrü müraciət edəndə haqqında 1994-cü ildə cinayət işi açıldığını səbəb göstərərək, ona xarici pasport verilməyib. O zaman hüquq-mühafizə qurumları Ə.Kərimlinin cibindən partlayıcı maddə tapıldığını bildirmişdilər. Ancaq o, həbsdə elə də uzun müddət qalmamışdı. Ə.Kərimli ittihamları «qurama» adlandırmışdı.\nÜstəlik, o, 1995 və 2000-ci illərdə deputat seçilib.\n2015-ci ildə isə Avropa İnsan Hüquqları Məhkəməsi AXCP sədrinin ölkədən çıxışına qadağa qoyulmasını pozuntu kimi tanıyıb. Ancaq Ə.Kərimli hələ də pasport ala bilmir.


Məleykə Abbaszadə: Əlavə sənəd qəbulunda 5000-dən çox abituriyent sənəd verib - Trend.Az\nMəleykə Abbaszadə: Əlavə sənəd qəbulunda 5000-dən çox abituriyent sənəd verib\nCəmiyyət Materials 19 İyun 2017 14:33\nAli və orta ixtisas məktəblərinə may ayında əlavə olaraq aparılan sənəd qəbulu zamanı 5000-dən çox abituriyent yenidən sənəd verib.\nTrend-in məlumatına görə, bunu jurnalistlərə Dövlət İmtahan Mərkəzinin (DİM) Direktorlar Şurasının sədri Məleykə Abbaszadə deyib.\nM.Abbaszadə qeyd edib ki, bu il ümumilikdə 90 min abituriyent qəbul prosesində iştirak edir. Onların bir qismi I-IV, digər qismi isə V qrupa və kolleclərə sənəd verib:\n"Bu rəqəmlər ötən illə demək olar ki, eyni həddədir. Nəzərə almaq lazımdır ki, bu il 11-ci sinfi bitirənlərin sayı ötən illə müqayisədə azalıb. Hər il abituriyentlərin əsas kontingenti cari ilin məzunları təşkil edir. Bu il I-IV qrupda iştirak edənlərin 70 faizi bu ilin, qalanlar isə əvvəlki illərin məzunlarıdır".\nM.Abbaszadə yaz qəbul imtahanlarında 680-dən çox bal toplayanların yay imtahanlarında yenidən iştirakına münasibət bildirərək qeyd edib ki, bu, onların ikinci şansıdır və onlar bu şanslarından istifadə edə bilərlər:\n"Onlar qarşılarına 700 bal toplamağı hədəf qoyublarsa, biz bunu sadəcə alqışlaya bilərik".\nM.Abbaszadə bildirib ki, qəbul və buraxılış imtahanlarında nəticəsi ləğv olunanlara əlavə şans verilmir:\n"Köçürməyə cəhd edənlərin nəticələri ləğv olunur. Buraxılış imtahanlarının nəticələrinin ləğv olunması o deməkdir ki, həmin məzunun attestat almaq məsələsi də sual altına düşür. Ancaq əvvəldən də xəbərdarlıq edilmişdi ki, imtahanlara nə əlavə vəsaitlə gəlmək, nə də köçürmək olmaz. Təbii ki, nəticəsi ləğv olunanlara əlavə şans verilmir. Belə şans verilsə, onlar hesab edərlər ki, mən yenə də qanunu pozum, bu dəfə aşkarlansa da, gələn dəfə aşkarlanmayacaq".\nPrezidentlər İlham Əliyev və Rəcəb Tayyib Ərdoğan "Teknofest" festivalında iştirak edirlər - CANLI (FOTO)


24 Yanvar 2014 10:13\nBu barədə AzərTAc-a Azərbaycan Bəstəkarlar İttifaqından məlumat verilib.\nElmira Mirzərza qızı Nəzirova 1928-ci il noyabrın 30-da Bakıda doğulmuşdur. 1950-ci ildə Üzeyir Hacıbəyli adına Azərbaycan Dövlət Konservatoriyasında professor G.Şaroyevin fortepiano sinfini, 1954-cü ildə professor B.Zeydmanın bəstəkarlıq sinfini bitirib. 1951-ci ildən Konservatoriyada fortepiano sinfində dərs deyib. 1953-cü ildən SSRİ Bəstəkarlar İttifaqının və Azərbaycan SSR Bəstəkarlar İttifaqının üzvüdür. “Şərəf nişanı” ordeni ilə təltif edilib.


APA - Nazir: “Azərbaycanda 18 yaşına qədər olan əlil uşaqların sayı 62 minə çatır”\n15 Dekabr 2014 / 11:13\nNazir: “Azərbaycanda 18 yaşına qədər olan əlil uşaqların sayı 62 minə çatır”\nBakı. Aynur Əliyeva - APA-Economics. Bu gün Azərbaycanda əhalinin 535 min (5,6%) nəfəri əlilliyi olan şəxslərdir. Onların 56% daim, 44% isə müvəqqəti əlilliyi olan şəxslərdir.\n"APA-Economics"in xəbərinə görə, bunu əmək və əhalinin sosial müdafiəsi naziri Səlim Müslümov bu gün Bakıda keçirilən “Azərbaycanda əlilliyin qiymətləndirilməsi: cari nailiyyətlər və gələcək addımlar” adlı beynəlxalq seminarda çıxışı zamanı bildirib.\nOnun sözlərinə görə, qeyd edilən 535 min nəfərin 473 min nəfərdən çoxu 18 yaşdan yuxarı olan şəxslərdir, 62 min nəfər isə 18 yaşına qədər olan fiziki sağlamlığı məhdud olan uşaqlardır.\nBu sahədə toxunulmalı olan məsələlərdən bəhs edən nazir deyib ki, bu gün Azərbaycanda əlilliyin qiymətləndirilməsi, onların cəmiyyətə inteqrasiyası sahəsində kompleks sistemin qurulması, bu sahədə dünya təcrübəsinin öyrənilməsi, onun mənfi və müsbət cəhətlərinin müəyyən edilməsidir.\nS. Müslümov bildirib ki, əlilliyin qiymətləndirilməsinin əsas meyarları tibbi diaqnostika, əmək fəaliyyəti və bacarıqların qiymətləndirilməsi əsasında təşkil edilməlidir: “Hazırda ölkədə əlilliyi olan şəxslərin təhsil sahəsində və o cümlədən işədüzəlmə prosesində bir çox problemlər mövcuddur. Biz ilk növbədə əlilliyi olan şəxsləri əmək qabiliyyətinə görə qiymətləndirməliyik. Tibbi arayışlarında əmək qabiliyyətinin neçə faizinin itirilməsi qeyd edilməlidir. Bunun üçün ilk növbədə tibbi-sosial ekspertiza modeli dəyişdirilməlidir. Bu, bizim əsas hədəflərimizdən biridir”.\nDB: Azərbaycan əlillərin cəmiyyətə inteqrasiyası sahəsində mühüm addımlar atıb\nTəhsil Nazirliyi dərsliklərin hazırlanması ilə bağlı yeni təklifləri Nazirlər Kabinetinə təqdim edib\nTəhsil naziri: “Keyfiyyət bir tərəfə, müsabiqəyə çıxarmaq üçün kifayət qədər dərslik əldə etmirik”\nTəhsil Nazirliyi: Bu ilin sonuna kimi 36 dərslik elektron şəkildə istifadəçilərin istifadəsinə veriləcək


Windows sistemində boşluq tapana Microsoft 250.000 dollar təklif edir - InfoCity\nГлавнаяТелекомСобытияWindows sistemində boşluq tapana Microsoft 250.000 dollar təklif edir\nDünyada iri texnoloji şirkətlər tez-tez proqram təminatında boşluq tapanlara mükafat təklif edirlər. Məsələn, Google şirkəti Android əməliyyat sistemində problem tapa bilənlərə 200 min dollar təklif edir. Qeyd edək ki, Google artıq 1.5 milyon dollar mükafat ödəyib.\nİndi isə öz məhsullarının müdafiəsini gücləndirmək üçün Microsoft şirkəti Windows əməliyyat sistemdə boşluq tapa bilənlərə iri məbləğdə mükafat təklif edir. Boşluğun vacibliyindən asılı olaraq mükafat 500-250.000 dollar arasında dəyişir.


Şimal bölgəsində radikalizm söhbəti\n11 Aprel 2014 18:19\nBu gün İsmayıllı şəhərində Heydər Əliyev Mərkəzində Dini Qurumlarla İş üzrə Dövlət Komitəsi (DQİDK) və İsmayıllı Rayon İcra Hakimiyyətinin dəstəyi ilə rayonun dini icmalarının sədrləri, din xadimləri, eləcə də fəal ictimaiyyət nümayəndələri üçün “Dövlət və din: milli-mənəvi və ənənəvi dəyərlərimizin qorunması” mövzusunda iki günlük konfrans işinə başlayıb.\nDQİDK-dən Publika.Az verilən məlumata görə, konfrans öz işinə AR Prezidenti cənab İlham Əliyev tərəfindən bərpa edilmiş, Qafqazın ən qədim məscidlərindən olan Şamaxı Cümə məscidinin timsalında milli-mənəvi dəyərlərimizə göstərilən qayğını əks etdirən “Əbədi işığın abidəsi” sənədli filmi ilə başlayıb.\nKonfransı giriş sözü ilə açan komitə sədri Elşad İskəndərov iştirakçıları salamlayaraq, konfransın əsas məqsədinin dövlət-din münasibətlərinin daha yüksək səviyyədə tənzimlənməsi, dini maarfiləndirmə işinin təşkili və aparılması, həmçinin dini icmaların cəmiyyətdə radikalizm meyllərinin qarşısının alınması və sosial problemlərin həlli prosesinə cəlb olunması olduğunu diqqətə çatdırıb.\nDövlət Komitəsinin sədri bu istiqamətdə Heydər Əliyevin müstəsna xidmətlərini qeyd edib və hazırda ölkə Prezidenti İlham Əliyevin milli-mənəvi dəyərlərimizin, dinimizin inkişafı üçün həyata keçirdiyi işlərdən danışıbdır.\nE. İskəndərov dövlətin din siyasətinin pozitiv dünyəviçilik əsasında qurulduğunu vurğulayaraq bildirib ki, bunun nümunəsi olaraq son illərdə dövlət başçısının qayğısı nəticəsində son 10 il ərzində ərzində ölkədə 216 məsciddə inşa və əsaslı təmir və yenidən qurma işləri aparılıb, o cümlədən dövlət vəsaiti hesabına 10 məscid tikilib və ya əsaslı bərpa olunubdur.\nDaha sonra DQİDK tərəfindən son vaxtlarda radikal dini cərəyanlar və hərəkətlərin qarşısının alınması istiqamətində həyata keçirilmiş işlər haqqında məlumat verilib. Bildirilibdir ki, bu istiqamətdə son üç ayda 10-dan çox qısamüddətli təlim kursları keçirilib, 10-a yaxın ədəbiyyat nəşr edilib, bir sıra dini icmaların yenidən dövlət qeydiyyatına dəstək verilib, icmaların nizamnamələrinin qanunvericiliyə uyğunluğunun yoxlanması işlərinin mexanizmi hazırlanıb və tətbiq edilibdir.\nDaha sonra çıxış edən Prezident Administrasiyasının Millətlərarası, multukultiralizm və dini məsələlər üzrə Dövlət müşavirliyinin nümayəndəsi Müzəffər Talıblı Prezident İlham Əliyev tərəfindən yaradılmış yeni Dövlət müşavirliyi xidmətinin adıçəkilən sahəyə qarşı daha yüksək diqqət və qayğının bariz nümunəsi adlandırıbdır.\nMillət vəkili Novruz Aslan isə çıxışında belə bir tədbirin təşkilinə görə Dövlət Komitəsinin sədrinə təşəkkürünü bildirib. Azərbaycanda din sahəsində maarifləndirmə prosesinin müasir tələblərə uyğunlaşdırılmasında bu cür konfransların mütəmadi keçirilməsinin zəruriliyindən söz açıbdır. QMİ sədrinin müavini Fuad Nurullayev isə çıxışında ölkəmizdə bütün dinlərə yaradılan şəraitdən danışıb və vurğulayıb ki, bu gün dindarların üzərində olan əsas məsuliyyətlərdən biri də inkişaf edən Azərbaycanın çiçəklənməsinə öz töfhələrini verməkdir.\nKonfrans çərçivəsində İsmayıllı və ətraf rayonlardan olan dövlət qeydiyyatına alınmış 5 icmaya şəhadətnamələr təqdim edilib.\nKonfrans öz işini “Milli-mənəvi dəyərlərimizə baxış: tarixilik və müasirlik”, “Dini radikalizm və onunla mübarizə üsulları”, “Din xadimlərinin fəaliyyət perspektivləri”, “Azərbaycanda dövlət-din münasibətləri və dini icmalar”, “Cəmiyyətin inkişafı və dini dəyərlər” panelləri üzrə davam etdirib.


Kirayə ev almağın şərtləri açıqlandı\nKirayə ev almağın şərtləri açıqlandı Müsahibə\n4 Fevral 2019 17:22\nİpoteka və Kredit Zəmanət Fondu: "Ünvanı və mənzili biz seçəcəyik"\nAzərbaycan İpoteka və Kredit Zəmanət Fondunun Mətbuat xidməti Trend-in suallarını cavablandırıb və yaşayış sahələrini satmaq öhdəliyi ilə kirayəyə vermə mexanizminin yaradılması ilə bağlı bir sıra məqamlara aydınlıq gətirib.\n- Bildiyiniz kimi, 25 yanvar 2019-cu il tarixdə "Yaşayış sahələrini satmaq öhdəliyi ilə kirayəyə vermə mexanizminin yaradılması haqqında" Azərbaycan Prezidentinin fərmanı ilə "Azərbaycan Respublikası İpoteka və Kredit Zəmanət Fondunun yaşayış sahələrini satmaq öhdəliyi ilə kirayəyə verməsi Qaydası" təsdiq edildi. Fərmanda cənab Prezident tərəfindən Fonda fərmandan irəli gələn məsələləri həll etmək tapşırılıb. Fərmana uyğun olaraq, Fond mexanizmin fəaliyyətini təmin etmək üçün bir sıra məsələləri həll etməlidir ki, bunlara əsasən müraciətlərə baxılması, aylıq ödənişlərin hesablanması və ödənilməsi, kirayəyə veriləcək yaşayış sahələrinə, habelə kirayəçilərə dair tələblərin müəyyən edilməsi kimi zəruri prosedurların hazırlanması və təsdiqi, habelə şəffaflığı təmin etmək və müraciətlərin qəbulu üçün şəraitin yaradılması və prosesin avtomatlaşdırılmasını aid etmək olar. Qeyd edilən məsələlərin həlli müəyyən vaxt tələb etsə də, Fond tərəfindən işlər sürətləndirildiyi üçün mümkün qısa vaxtda vətəndaşlar mexanizmin imkanlarından faydalana biləcəklər. Bu barədə Fond ictimaiyyətə əlavə məlumat verəcək.


İnsanı kamilliyə aparan yol - Gözəl əxlaq dinin yarısıdır - Əxlaq - İslamda nələr var? - gunahkar-bende\n2013-08-14, 5:09 AM\nQurani Kərim Tanrının ən böyük neməti, ləfz, ibarət, fəsahət və bəlağət nəzərindən ən gözəl kəlam, insan tərbiyə etmə baxışındansa ən dərin mənalı olan bir kitabdır. Onsuz heç bir kəsin böyük insaniyyət məqamına yetişməsi mümkün deyildir.\n"(Ya Peyğəmbər!) Əgər Biz bu Quranı bir dağa nazil etsəydik, sən onun Allahın qorxusundan (kiçildiyini) parça-parça olduğunu görərdin (halbuki ağıl və ruh sahibi olan insan onun öyüd-nəsihətlərindən ibrət almır). Biz bu misalları insanlar üçün çəkirik ki, bəlkə, düşünələr.”\n"Həşr”, surəsi, ayə 21.\nBununla belə tamamilə insan fitrətinə uyğun anlaması və kamala yetişməsinə də münasibdir. Allah subhan "Rum” surəsinin 30-cu ayəsində buyurur:\n"(Ya Rəsulum! Ümmətinlə birlikdə) batildən haqqa tapınaraq (pak bir müvəhhid, xalis təkallahlı kimi) üzünü Allahın fitri olaraq insanlara verdiyi dinə (islama) tərəf tut. Allahın dinini (Onun yaratdığı tövhid dini olan islamı) heç vəchlə dəyişdirmək olmaz.”\nQuranın insanların kamala yetişməsinə münasib olması haqqında "Qəmər” surəsinin 17-ci ayəsində buyurur:\n"And olsun ki, Biz Quranı (ondan) ibrət almaq (öyüd-nəsihət qəbul etmək) üçün belə asanlaşdırdıq. Amma heç bir ibrət alan (öyüd-nəsihət qəbul edən) varmı?!”\nDigər bir tərəfdən Qurani Kərim Allah taalanın ən böyük təcəllasıdır. Odur ki, Allah taala tamam camal və kamal sifətləriylə onda təcəlli etmişdir. Bu baxımdan Quranla ünsiyyət tapıb ondan elmi və əxlaqı faydalanma insana Tanrının gözəl sifətləriylə sifətlənmək imkanı yaradır. Bəzi surələrdə Allah taala Quranı Onun müəyyən sifətlərinin təcəllası kimi göstərmişdir. "Ali-İmran” surəsinin 2 və 3-cü ayələrində Quranın "Əzəli” və "Əbədi” olan Allahdan nazil olmasını qeyd edərək buyurur:\n"Allahdan başqa heç bir məbud yoxdur. Əzəli, əbədi varlıq Odur. Sənə Kitabı (Quranı) haqq olaraq O nazil etdi.”\nƏlbəttə, bu təkcə İmran surəsinə aid deyildir. Əgər Quran əhli Quranın bir başqa surələrinə xüsusi ilədə "Ha-mim”-lə başlayan yeddi surəyə diqqət etsələr Allah taalanın kamalı adlarla həmin surələrdə təcəlla etməsinə nəzər edə biləcəklər.\nLakin bunu da qeyd etmək lazımdır ki, insan həmişə Quranın məhzərinə bir şakir kimi getməli özünü bütün cəhətlərdən pak etməlidir. Hər növ əqli, fikri, qəlbi, və zahiri çirkinlik Qurandan faydalanmanın manesi sayılmışdır. Allah taala "Vaqiə” surəsində buyurur:\n"(Sizə oxunan) bu (kəlam) çox qiymətli Qurandır. (O, Allah dərgahında) qorunub saxlanılan bir Kitabdadır. Ona yalnız pak olanlar toxuna bilər!”\n"Vaqiə” surəsi, 77-78-79-cu ayələr.\nBu paklıq təkcə kitabı məknuna deyil, Quranın bütün mərhələlərinə aiddir. "Toxuna” kəlməsindən məqsəd hər növ yaxınlaşma istər zahiri və istərsədə mənəvi yaxınlaşmaya aiddir.\nMüəllif: Hacı Eldar Əsədov


3 boksçumuz olimpiadanın bir addımlığında » Media Xəbərləri | Dogru Xəbərin Tək Ünvanı\nMedia Xəbərləri » İdman » 3 boksçumuz olimpiadanın bir addımlığında\n30-03-2015, 20:57 Yazar: Alim Baxılıb: 436 Çap et\nÜmumdünya Boks Seriyası (WSB)11-ci turdan sonra fərdi reytinq cədvəlini açıqlayıb. ANS PRESS-in məlumatına görə, “Baku Fires” klubunun iki üzvü - Məhəmməd Qurbanov və Albert Səlimov öz çəkilərində reytinq cədvəlinə başçılıq edirlər. Heybətulla Hacəliyev isə Polşada qələbə qazandıqdan sonra 2-ci yerə yüksəlib.\n23:50 "Baku Fires" Polşadan qələbə ilə dönür Ümumdünya Boks Seriyasının (WSB) 11-ci turunda Azərbaycanın “Baku Fires” klubu Polşanın Qdansk şəhərində “Rafako Hussars Poland” komandası ilə qarşılaşıb. Mediaxeberleri.az Azərbaycan Boks Federasiyasına istinadən məlumat verir ki, görüş komandamızın 3:2 hesablı qələbəsi ilə başa çatıb.


Youth Karabakh News | Lavrov erməni siyasətçilərinə xəbərdarlıq etdi, danışıqlarına fikir verməyə çağırdı\n18 Yanvar, 2021, 15:10\nRusiya xarici işlər naziri Sergey Lavrov bu gün keçirdiyi mətbuat konfransında erməni siyasətçilərini Qarabağa dair “emosional bəyanatlardan” çəkinməyə çağırıb. Və bildirib ki, erməni rəsmi şəxslərinin də bəzi bəyanatları gərginlik yaradır.\nLavrov Ermənistanın keçmiş müdafiə naziri David Tonoyanın müharibədən əvvəl verdiyi lovğa bəyanatı da yada salaraq deyib: “Mən hesab edirəm ki, bundan qaçmaq daha yaxşı olardı. 44 günlük müharibə başlayana qədər biz ya Qarabağdan, ya Qarabağa dair emosional bəyanatların şahidi olmuşduq-“yeni müharibə yeni ərazilər deməkdir”. Söz maddi gücə çevrilir. İndiki halda müxtəlif tərəflərin sözləri çox neqativ maddi güc oldu”.\nRusiya xarici işlər nazirinin sözlərinə görə, məhz bunu nəzərə alaraq hazırda Ermənistan və Azərbaycan rəhbərliyi arasında etimad atmosferinin yaradılmasına səy göstərilir. Moskvada üç ölkə liderlərinin iştirakı ilə baş tutmuş görüşün əsas mənalarından biri də məhz bu idi.\n“Rusiya ümid edir ki, emosiyalar ikinci plana keçiriləcək”,-Lavrov bildirib.


Yelena Brızqalina NDU-da mühazirə kecəcək- » INFORM.az - Information Portal\nINFORM.az » Baş xəbər » Yelena Brızqalina NDU-da mühazirə kecəcək-\n27.11.2018 / 18:05\nYelena Brızqalina NDU-da mühazirə kecəcək- FOTO\nLomonosov adına Moskva Dövlət UniversitetininFəlsəfə tədrisi kafedrasının müdiri,fəlsəfə üzrə fəlsəfə doktoru Yelena Vladimirovna Brızqalina Naxçıvan Dövlət Universitetinə iki günlük mühazirə demək üçün dəvət olunub. Universitetin Beynəlxalq münasibətlər və xarici dillər fakültəsində təşkil edilən mühazirələrin hər biri 90 dəqiqə olmaqla iki gün davam edib.\nNDU-nun Televiziya, mətbuat və ictimaiyyətlə əlaqələr bölməsindən İnform.az-a verilən məlumata görə, universitetin rektoru, AMEA-nın müxbir üzvü Saleh Məhərrəmov qonağı salamlayaraq universitetdə görməkdən məmnunluğunu bildirib. Qeyd olunub ki, universitetimizə mühazirə demək üçün xaricdən mütəxəssislər tez-tez dəvət olunur. Bu cür görüşlərin keçirilməsi tələbələrin nəzəri biliklərinin daha da genişləndirilməsinə imkan yaradır.\nMühazirənin birinci günündə “XXI əsr elminin xüsusiyyətləri: fəlsəfə aspektləri”mövzusundan bəhs edilib. XXI əsrdə elmin texnikanın inkişafı ilə bağlı elm qarşısında duran vəzifələr, yeni dövrdə elmin başlıca məqsədləri, cəmiyyətin tənzimləməsindən danışılıb.\nQeyd olunub ki, müasir dövrdə ön planda dünya haqqında obyektiv biliklərin toplanması tələbi artır, həqiqi biliklərin əldə olunması yolları müəyyən olunur. Nəzəri-nöqteyi nəzərdən dünyaya bütöv bir varlıq kimi baxılması, fəlsəfə elmi çərçivəsində cəmiyyət və təbiət haqqında bütöv məlumatların ümumiləşdirilməsi məsələsi durur.\nYeni Azərbaycan Partiyasının yaradılmasının 26-cı ildönümünə həsr olunan ko ...\n20 noyabr / 10:25\nNDU-də elmi-praktik kofrans keçirilib-\n15 noyabr / 15:17


Bolqarıstan Rusiya qazının 50%-ini LNG və Azərbaycan qazı ilə əvəzləyəcək | Report.az\nBolqarıstan Rusiya qazının 50%-ini LNG və Azərbaycan qazı ilə əvəzləyəcək İstifadə olunan qazın, demək olar, hamısını Rusiyadan idxal edən Bolqarıstan ilin sonuna qədər bu həcmin yarısını digər mənbələrdən almaq niyyətindədir.\n28 Yanvar , 2020 15:42\nİstifadə olunan qazın, demək olar, hamısını Rusiyadan idxal edən Bolqarıstan ilin sonuna qədər bu həcmin yarısını digər mənbələrdən almaq niyyətindədir.\n“Report” xəbər verir ki, bu barədə Bolqarıstanın Energetika Nazirliyinin məlumatında deyilir.\nBildirilir ki, energetika naziri Temenujka Petkovanın ABŞ-a işgüzar səfəri çərçivəsində keçirilən bir sıra görüşlərin ardından Bolqarıstan ölkəyə təbii qaz idxalı üzrə mənbələrini və marşrutlarını şaxələndirməyə davam edəcək.\n“Bolqarıstan və ABŞ arasında mayeləşdirilmiş təbii qaz (LNG) sahəsində geniş əməkdaşlıq sahəsi var. İlin sonuna qədər təbii qaz istehlakının 50%-i şaxələndiriləcək. Ölkədəki ümumi təbii qaz istehlakının - 3 milyard kubmetr - yarısı Azərbaycandan qaz tədarükü (TAP qaz kəməri ilə) və LNG tədarükü yolu ilə şaxələndiriləcək”, - məlumatda deyilir.\nQeyd edək ki, ötən ilin iyun ayında Bolqarıstan ABŞ-dan ilk LNG partiyasını alıb. 2019-cu ilin sonunda ümumi tədarük həcmi, təxminən, 0,5 milyard kubmetr maye qaz təşkil edib.\nXatırladaq ki, Azərbaycan qazı, o cümlədən “Şahdəniz” qaz-kondensat yatağının ikinci mərhələsindən hasil edilən qaz Bolqarıstana TAP-a qoşulacaq və bu vasitəsilə “Şahdəniz” yatağının ikinci mərhələsindən qazı Avropa bazarlarına çatdıracaq IGB qaz boru kəməri vasitəsilə tədarük olunacaq.\nBirinci mərhələdə qaz boru kəmərinin buraxıcılıq gücü 3 milyard kubmetr qaz təşkil edəcək ki, bunun 2,7 milyard kubmetri uzunmüddətli bazarlara, 0,3 milyard kubmetri isə qısamüddətli bazarlara yönəldiləcək.\nİkinci mərhələdə, bazarın inkişafından asılı olaraq, əlavə kompressor stansiyası sayəsində boru kəmərinin həcmi 5,3 milyard kubmetr qaza qədər artırıla bilər. 4,5 milyard kubmetr qaz uzunmüddətli bazarlara, 0,5 milyard kubmetr qaz isə qısamüddətli bazarlara yönəldiləcək.\nİngilis versiyası Bulgaria intends to replace 50% of Russian gas with LNG and Azerbaijani gas\nRus versiyası Болгария решила заместить 50% российского газа за счет СПГ и поставок из Азербайджана


Lirə ucuzlaşır, Bakıda Türkiyə geyimləri bahalaşır: səbəb nədir? – Tia.Az\nLirə ucuzlaşır, Bakıda Türkiyə geyimləri bahalaşır: səbəb nədir?\n“Türkiyənin Azərbaycanda fəaliyyət göstərən məşhur mağazalarında qiymət fərqləri əsasən ölkəmizə gətirilmə xərclərinə görədir. Yəni, Türkiyədə istehsal olunan məhsul məntiqlə lirənin dəyər itirməsinə görə Azərbaycanda da ucuzlaşmalıdı, lakin geyimi ölkəyə gətirənlər yüksək məbləğdə gömrük rüsumu və digər xərclərlə qarşılaşırlar ki, bu da qiymətlərin artımına səbəb olur”.\n“Ölkəyə Çindən də, Rusiyadan da məhsullar gətirilir. Görürük ki, qiymət fərqi yarananda bütün ölkələrin məhsullarında yaranır. Bu da monopoliyanın qalmasına işarədir”.\nÜmumiyyətlə, bu il Azərbaycanda geyim məhsullarının son 3 ilin zirvəsindədir. Qiymət artımı ən çox uşaq və qadın paltarlarında müşahidə edilir. Bazarlardakı artımı iqtisadçı Ruslan Atakişiyevşərh edib. O, bildirib ki, artım fəsil geyimlərində olub, bu da normaldır:\n“Qiymət artımı payız geyimlərində müşahidə olunur. Bu da normaldır. Qış fəslinə yaxın da qış geyimləri bahalaşacaq. Həmçinin məhsulu ucuz alan da, baha alan da onun üzərindən qazanc əldə etmək istəyir”.\nÖncəkiAzərbaycanda orta aylıq əmək haqqı azalıb\nSonrakıAydın Xırdalanlı aparıcı Nanənin iç üzünü açdı: “Utanmaz-utanmaz…”


Asiyanın geoloji quruluşu — Vikipediya\n1730-cu ildə İohan Kristof Homann tərəfindən tərtib edilmiş coğrafi xəritə. Asiya ərazisi rəngli göstərilmişdir. Adlar latın dilindədir\nAsiyanın müəyyən hissəsi əvvəllər Qondvana superkontinentinin tərkibində olmuş kembriyəqədərki qabıq bloklarından ibarətdir. Fanerozoyda blokların Qondvananın kənarından qopması, onların litosfer plitələri ilə birlikdə şimala doğru dreyfi və toqquşma (kolliziya) prosesində əvvəlcə Lavrasiya, Mezozoyun ortalarından isə Avrasiyaya birləşməsi (tektonik akkresiya) baş vermişdir.. Bu zaman qədim okeanlar (Paleoasiya, Paleotetis, Mezotetis və Neotetis) dövri olaraq açılmış və qapanmışdır. Asiyada şimal (Lavrasiya) blokları sırasına qədim Sibir platforması, kembriyaqədərki kişik massivlər, cənub (Qondvana) blokları sırasına isə Hindistan, Ərəbistan, Çin-Koreya, Tarim, Cənubi Çin platformaları, Hind-Çin, Şimali və Cənubi Tibet və s. qədim massivlər aid edilir. Blokları bir-birindən ayıran Son Proterozoy və Fanerozoy qırışıqlıq sahələri və sistemləri 3 mütəhərrik qurşaq əmələ gətirir: qədim okeanların qapanması zamanı əmələ gəlmiş Ural-Oxot və Aralıq dənizi qurşaqları, həmçinin Asiya ilə Sakit okean sahilində inkişaf edən Qərbi Sakit okean qurşağı. Mütəhərrik qurşaqların qırışıqlıq strukturlarının bir hissəsi cavan platformaların (Qərbi Sibir, Turan və s.) çöküntü qatı ilə örtülmüşdür. Platformaların və qırışıqlıq sahələrinin ayrı-ayrı hissələri Kaynozoyda orogenezə məruz qalmış və törəmə dağ qurşaqları (Mərkəzi Asiya və s.) formalaşmışdır. Müasir lift əmələgəlmə prosesi Baykal gölü rayonunda və Şimali Çində fəal təzahür edir. Qırmızı dənizin yaranmağa başlayan okean rifti Ərəbistan platformasını Afrika platformasından ayırır. Asiyanın şimal ucqarında, onun passiv kənarının şelf dənizləri geniş inkişaf etmişdir; cənub passiv kənarında Fars korfəzi istisna olmaqla şelf zonası xeyli ensizdir. Şərqdə və cənub-şərqdə Sakit və Hind okeanları litosfer plitələrinin Asiyanın kontinental litosfer plitəsinin altına keçdiyi (subduksiya) yerlərdə aktiv kənarlar üstünlük təşkil edir.\nSibir platforması Rifey və Devon dövrlərində əmələ gəlmiş paleoriftlərlə (avlakogenlərlə) parçalanmış Arxey-Alt Proterozoy yaşlı kristallik bünövrəyə malikdir. Üst Proterozoy-Fanerozoy örtüyü kəsilişində dayaz dəniz terrigen və karbonatlı çöküntüləri, daşduz və kalium duzları, kömürlü kontinental çöküntülər və trapp kompleksi iştirak edir. Platformanın mərkəzində kimberlit boruları zolağı, şimalda və cənub-şərqdə qələvi suxur plutonları inkişaf etmişdir.\nÇin-Koreya platformasının özülü Arxey və Alt Proterozoy yaşlı suxur komplekslərindən, örtüyü isə Rifeyin yuxarılarının - Fanerozoyun karbonatlı-terrigen dəniz, kömürlü sahil-dəniz və qırmızı rəngli kontinental çöküntülərdən təşkil olunmuşdur. Mezozoyda örtük suxurlarının deformasiyası və qranit intruziyası baş vermişdir. Tarim platforması özülünün çıxışları onun kənarlarında müşahidə edilir, mərkəzi hissəsi isə əsasən Mezozoy və Kaynozoyda intensiv gömülməyə məruz qalmışdır. Cənubi Çin platformasının (Yantszı) Arxey və Alt Proterozoy blokları məlumdur, lakin bütövlükdə o, Üst Proterozoy erası dövrünün vulkanogen-çökmə kompleksinin Son Rifeydə deformasiyası və qranitləşməsi zamanı formalaşmışdır. Örtük kompleksi kəsilişinin fərqli cəhəti burada Üst Rifey - Kembri dövrünün buzlaq çöküntülərinin, üst Perm yaşlı trappların iştirak etməsidir. Özülün və örtüyün Mezozoyun sonlarında fəallaşması qranit və qələvi suxurların intruziyasında və riftogen strukturların əmələ gəlməsində təzahür etmişdir. Hindistan platformasının çox hissəsini Arxey özülünün suxurları tutur; bunlar şimaldan və şərqdən Alt Proterozoyun metamorfikləşmiş suxur qurşaqları ilə əhatə olunur. Kontinental, o cümlədən buzlaq və kömürlü çöküntülərlə təmsil olunmuş Rifey-Fanerozoy örtüyü ayrı-ayrı çökəkliklərdə və qrabenlərdə inkişaf etmişdir.\nAsiyanın müasir geodinamikasının xüsusiyyətləri onun fəal kənarlarında və bir çox kontinentdaxili rayonlarında (Baykalyanı, Altay, Sayan, Tyanşan, Kunlun və s.) yüksək seysmikliyə malik zonaların inkişaf etməsidir.\nVikianbarda Asiyanın geoloji quruluşu ilə əlaqəli mediafayllar var.\n↑ "Asiyanın geoloji quruluşu". Azərbaycan Milli Ensiklopediyası: [25 cilddə]. II cild: Argentina – Babilik (25 000 nüs.). Bakı: “Azərbaycan Milli Ensiklopediyası” Elmi Mərkəzi. 2010. səh. 107. ISBN 978-9952-441-05-5.\nMənbə — "https://az.wikipedia.org/w/index.php?title=Asiyanın_geoloji_quruluşu&oldid=5472859"\nBu səhifə sonuncu dəfə 15 sentyabr 2020 tarixində, saat 06:55-də redaktə edilib.


Tez-tez rentgen olunmaq xərçəngə səbəb olurmu? » ailehekimiklinikasi.az\nailehekimiklinikasi.az » Manşet » Tez-tez rentgen olunmaq xərçəngə səbəb olurmu?\nTez-tez rentgen olunmaq xərçəngə səbəb olurmu?\nAlimlər rentgen şüalarının təhlükəsiz səviyyəsi barədə açıqlama verib.\nMüəyyən olunub ki, şüalanmanın hətta təhlükəsiz səviyyələri p52 genində xərçəngə tutulma riskini artıran mutasiyalı hüceyrələrin sayını çoxaldır. Eksperimentlər göstərib ki, rentgendən əvvəl orqanizmə antioksidantların yeridilməsi sağlam hüceyrələrin "korlanmış" p53 geni ilə əmələ gələn hüceyrələrə qarşı uğurla mübarizə aparmasına imkan verir. Lakin alimlər hesab edirlər ki, belə terapiyanın sağlam toxumalara da ziyan vurmaq, qüsurlu hüceyrələrin yayılmasına şərait yaratmaq ehtimalı var.\nTarix: 4-02-2022, 15:28 / Baxış sayı: 255\n11-05-2022, 20:01 / 176


Ən yaxşı Piri Piri Tarifləri və Piri Piri Yemək Fikirləri - Yeni reseptlər - 2022\nƏn yaxşı Piri Piri Reseptləri\nƏn çox qiymətləndirilən Piri Piri Reseptləri\nBu acı bibər sousu Portuqaliya və onun keçmiş koloniyalarından Cape Verde, Braziliya, Angola, Mozambik və Goa, İngiltərə, ABŞ, Avstraliya, Cənubi Afrika və Zimbabvedə çox populyardır. Qızardılmadan və qovrulmadan əvvəl toyuq, kolbasa, balıq və ya dəniz məhsullarının üstünə kəsilə bilər və ya marinadlara qarışdırıla bilər - hətta Qanlı Məryəm kimi kokteyllərdə isti sousun yerinə də istifadə edə bilərsiniz. lakin piri piri bibəri Afrikada əsrlər boyu böyüdü, yəqin ki, Portuqal tacirləri ilə Atlantik dənizi boyunca səyahət etdi və sonra bu günkü kiçik ədviyyatlı bibərləri yaratmaq üçün çarpaz tozlanmağa başladı. bibərlərin hamısı eyni şeydir, çünki tez -tez bir -birini əvəz edirlər. Etiketdə nə deyilirsə, bunlar kiçik və olduqca şiddətlidir və yalnız yaşıldan qırmızıya çevrildikdə istifadə olunur. Çox isti olurlar, buna görə də onları hazırlamaq üçün əlcək taxıram və sonra təmizləmək üçün çox diqqətliəm. (Həqiqətən, bunlardan birini istifadə etdikdən sonra incə dəriyə və ya gözlərinizə toxunmaq istəmirsiniz.) Mən hər bibərin toxumlarını və qabırğalarını çıxarıram, amma əsl bibər başları onları içəridə buraxmaq istəyə bilər. Viski kimi görünə bilər qəribə bir əlavədir, ancaq ləzzətdən daha çox konservasiya məqsədləri üçün əlavə olunur. - Rebekka Seal, Lissabonun müəllifi\nKimchi, ənənəvi olaraq kələm və daikon turpundan hazırlanan Koreya turşusu yeməyidir. Kimchi üzərində bu Portuqaliyalı sınayın; çoxlu sarımsaq və piri piri bibəri ilə ətirli, quş gözü çili kimi də tanınır.\nAilə üçün arıqlama dünyası Piri Piri toyuq resepti\nAcılı bir toyuq xoşunuza gəlir və yalnız mükəmməl Piri Piri toyuq resepti tapa bilmirsiniz? Başqa bir şeyə baxmayın, bu asan resept, heç bir sins sərf etmədən hazırlamağın ən yaxşı yoludur. Hamımız onları içki və ya desert üçün saxlamağı çox sevirik, elə deyilmi?\ntoyuq piri piri masanın yaxınlığında\n2 xörək qaşığı piri-piri sousu və ya digər acı bibər sousu\n1 ədəd 2 düymlük təzə zəncəfil, soyulmuş, incə dilimlənmiş\n1 böyük soğan, soyulmuş, dörddə biri\n1/2 fincan piri-piri sousu və ya digər acı bibər sousu\n1/4 fincan sızma zeytun yağı və fırçalamaq üçün əlavə\n1 3 1/2- 4 kiloluq toyuq, bel sümüyü çıxarıldı, düz açıldı\n1 11 3/4 x 8 1/2 x 1 1/4 düymlük birdəfəlik alüminium çörək qabı (damcıları tutmaq üçün)\nTərkibi haqqında məlumat: Şişelenmiş piri-piri sousu ixtisaslaşdırılmış ərzaq mağazalarında və africantradingco.com -dan onlayn olaraq mövcuddur. Yumşaq versiyanın hələ də gözəl bir zərbəsi olduğunu nəzərə alaraq, sizə uyğun olan istilik səviyyəsini seçin\nToyuq tezgahda ən az 30/40 dəqiqə dayanmalıdır ki, ət otaq temperaturuna çatsın. Yarı – də 4 böyük parçaya kəsə bilərsiniz – ayaqları + budları, döşləri və qanadları, amma heç vaxt sümükdən heç nə götürməyin. Toyuqları duz edin və Piri Piri Sosunu hazırlayın.\nPiri Piri Sosunun Hazırlanması\nZeytun yağı, əzilmiş sarımsaq, bibər, bibər və dəfnə yarpağını kasaya əlavə edin. Qarışdırın ki, bütün maddələr bərabər paylansın. Toyuq qovrularkən bir az dincəlsin.\nMangaldan gələn kömür deyil, yalnız odun kömüründən istifadə edərək barbekü yandırın. Həm də heç vaxt neft əsaslı alovlandırıcıdan istifadə etməyin, çünki toyuq boyasını incələyici dadacaqsınız. Toyuqları yalnız köz istiliyinin üstündə olduqda və xaricdən boz rəngə çevrilməyə başlayanda əlavə edin.\nQrilin kənarında dəri tərəfi yuxarıdan başlayın ki, dərini yandırmayın. Toyuq bişsin. Bununla qarışmayın. Onu irəli -geri çevirməyin. Sadəcə buraxın. Dərinin kənarında gözəl bir qızıl qəhvəyi rəng gördüyünüz zaman, spatulanı və ya mişarları yumşaq bir şəkildə sürüşdürün və çevirin. Toyuğu yanan kömürün üstündə saxlamağı unutmayın ki, damlayan yağdan alov dərini yandırmasın. Hər hansı bir alovlanmanı dərhal söndürdüyünüzdən əmin olun. Ətin nə qədər gənc (yumşaq) olduğuna görə toyuğun hər tərəfinə təxminən 15-20 dəqiqə vaxt verin.\nƏtin sümükdən soyulmağa başladığını görəndə toyuq demək olar ki, hazırdır. Bir dəstə cəfəri Piri Piri Sosuna batırın və quru toyuq dərisinə bolca yeyin. Toyuğun ölçüsünə və qalınlığına görə təxminən 5 dəqiqə bişirməyə davam edin.\nArdından dərini qırışdırmaq üçün dəriyə son bir ızgara verin.\nBenerentə və CEO -su Nuno Luz -a Portuqaliyada hər dəfə olduğumda və bu səmimi Portuqaliya Yemək Hekayələrini danışmaq üçün ölkəni gəzməyimə icazə verdikləri üstün avtomobil kirayə xidmətlərinə görə təşəkkür edirəm.\nPiri-piri sousu hazırlamaq üçün sobanı 180C/350F/qaza qədər əvvəlcədən qızdırın 4. Bibərləri qovurma tepsisinin üzərinə qoyun və 10 dəqiqə qızardın.\nBibərləri sərinləyin və təxminən doğrayın. Bibər, sarımsaq, duz, oregano, bibər, zeytun yağı və sirkəni bir qazana qoyun və 2-3 dəqiqə qaynamaq.\nQarışığın soyumasına icazə verin, sonra bir sürahi blenderdə və ya qida prosessorunda püresi halına gətirin. Təxminən bir ay saxlanacaq otaq temperaturunda qapaqlı bir qabda saxlayın. İstifadədən əvvəl silkələyin.\nSpatchcocked toyuq, möhürlənə bilən plastik torbaya qoyun. Piri-piri sousunun yarısını toyuğun üzərinə bərabər yayaraq əlavə edin. Soyuducuda ən azı bir saat bağlayın və marinat edin.\nFırını 200C/390F/Qaz 6 -a qədər qızdırın və sobada böyük bir qızartma qabını əvvəlcədən qızdırın. Alternativ olaraq, manqalınızı yandırın.\nMarinadlı toyuq ətini qızardın və hər tərəfə 2-3 dəqiqə qızardıncaya qədər qızardın.\nQızardılmış toyuğu qovurma qabına köçürün və bişənə qədər sobada 30 dəqiqə qızardın. Alternativ olaraq, toyuğu hər tərəfdən 10-15 dəqiqə və ya bişənə qədər orta pişmiş barbeküyə qoyun, qalan piri-piri sousu ilə müntəzəm olaraq qızardın.\nCənubi Afrika Peri Peri Soslu Tarif Tərkibi\nGünümüzdə evdə hazırlanan Peri Peri Sosu Nando ’s Style hazırladığımız budur. Afrika Quşu ’s Göz Çili olmadan əldə etdik.\nAşağıdakı maddələr ədviyyatlı, isti, şirin, turş və duzlu Mozambik Piri Piri sousu ilə nəticələndi.\nQırmızı Serrano Bibəri.\nBolqar bibəri qırmızı.\nQırmızı Hindistan bibəri.\nBay Leaf (isteğe bağlı)\nPro İpucu:Serrano bibəri əvəzinə qırmızı bibər və ya qırmızı Jalapeno bibəri istifadə edə bilərsiniz. Qırmızı Hindistan bibəri əvəzinə Tay bibərini seçin.\nToyuq Peri Peri necə bişirəcəyinizə baxın\nGörmək istəyirəm Piri Piri toyuq necə bişirilir yavaş ocaqda? Addım -addım təlimatlarla resept videosuna baxın.\nAsanlıqla izləyə və bu resepti evdə hazırlaya bilərsiniz.\nBunu etməklə əylənin toyuq Piri Piri resepti!\nKəskin bir bıçaqla, toyuq sümüyü boyunca diqqətlə yarıya bölün. Kəklikotu yarpaqlarını bir havan və havan içərisinə yığın, soyun və 1 sarımsaq mixək əlavə edin, sonra bibər və bir çimdik duz əlavə edin. Hamur yoğurun, sonra 2 xörək qaşığı zeytun yağı ilə qarışdırın. Marinadı toyuğun hər tərəfinə sürtün, bütün künclərə və künclərə girməyinizə əmin olun. Ən azı 2 saat və ya tercihen bir gecədə marinat etmək üçün örtün və soyuducuya qoyun.\nPişirməyə hazır olduğunuzda sobanı 180ºC/350ºF/qaza qədər əvvəlcədən qızdırın 4. Böyük bir qızartma qabını yüksək atəşə qoyun. Soyulmamış soğanları doğrayın və daha böyük pomidorları yarıya bölün, sonra bibər və qalan soyulmamış sarımsaq mixəkləri ilə qaynar qaba qoyun. 5 ilə 10 dəqiqə qızardın və ya hər tərəfə dönənə qədər, vaxtaşırı çevirin.\nSarımsağın qabıqlarını çıxarın və soğanı soyun, sonra bütün tərəvəzləri qırmızı şərab sirkəsi və yaxşı bir sızma zeytun yağı ilə qida prosessoruna əlavə edin. Hamar olana qədər qarışdırın, sonra gevşetmək üçün su tökün. Zövqə görə mövsüm.\nQızartma qabını yüksək atəşə qoyun, marinadlanmış toyuq əlavə edin və 8-10 dəqiqə boyunca hər tərəfə qızardın, müntəzəm olaraq çevirin. Qovurma qabına köçürün, sonra 45 dəqiqə isti sobada və ya bişənə qədər bişirin.\nEyni zamanda, şirin kartofu 2 sm qalınlığında dilimlərə kəsin. Bibər, irmik, kiçik bir çimdik duz və istiot və bir zeytun yağı ilə birləşdirin. Dilimləri iki böyük çörək qabına yaydırın, sonra sobada 25-30 dəqiqə və ya yumşaq və xırtıldayanadək qoyun.\nJalapeño salsa etmək üçün, suyu çıxararaq jalapenosları qida prosessoruna əlavə edin. Kişnişi (budaqları və hamısını) doğrayın və bir az sızma zeytun yağı əlavə edin. Hamar olana qədər yaxşıca qarışdırın. Piri piri sousu, şirin kartof dilimləri və bir az jalapeño salsa ilə qızardılmış toyuqlara xidmət edin.\nLəzzətlərin daha çox aşılanmasına kömək etmək üçün bütün toyuğu böyük bir kilidli torbada 24 saat əvvəl bişirməklə başlamaq istəyirsiniz.\nPeri peri toyuq sobada və ya ızgarada və ya barbeküdə hazırlana bilər\nBu toyuq çox dadlıdır və hazırlanması bir saatdan az çəkir!\nQeyd: Bu bibərləri hər hansı bir Asiya bazarında tapa bilərsiniz və ya təzə qırmızı serrano bibərini əvəz edə bilərsiniz. Zəhmət olmasa çox fərqli olan serrano bibərləri ilə səhv salmayın. Ayrıca əvvəlcədən hazırlanmış bir piri piri sousu ala bilərsiniz və toyuqunuzu bişirin.\nReseptlərimdən birini oxuduğunuz üçün çox sevindim. bu resepti hazırlamısınızsa, bu barədə eşitmək çox xoşuma gəlir! Resepti qaçırmaq istəmirsiniz? Bizim üçün qeydiyyatdan keçin XƏBƏRLƏR hər ay birbaşa poçt qutunuza çatdırılır!\nCopyright 2022 \_ Ən yaxşı Piri Piri Reseptləri...


“Regionlara daha çox kvota ayırmağa çalışırıq”.... » SportFM.Az - İdman xəbərləri\n“Regionlara daha çox kvota ayırmağa çalışırıq”.... MÜSAHİBƏ\nÖlkəmizdə populyar olan idman növləri ilə yanaşı, yeni inkişaf mərhələsinə qədəm qoyan idman növləridə var. Onlardan biri-kibersportdur. Bu ad hələ çoxlarına tanış deyil, ancaq Sportfm.az saytının redaksiyasının qonağı olan Azərbaycan Kibersport Federasiyasının prezidenti Ramil Əliyevlə söhbətdən sonra aydın oldu ki, ölkəmizdə bu sahə getdikçə inkişaf edir.\n- Kompüter oyunları üzrə 10-cu Milli Azərbaycan çempionatı bu yaxınlarda yekunlaşıb. Turnir dörd komanda yarışı və üç fərdi növ yarışdan ibarət olub. İlk dəfə 2006-cı ildə start götürən həmin yarış bir internet klubunda keçirilib. Həmin vaxt iştirakçıların sayı çox az idi. Zaman ötdükçə, həm iştirakçıların sayı, həm turnirin miqyası böyüməyə başladı. Hal-hazırda ölkəmizdə kibersportla məşğul olan iki minə yaxın insan var. Oyunlara görə idmançıların yaş dərəcəsi fərqlənir, çünki beynəlxalq yarışlarda iştirak etmək üçün bəzi tələblər var. "Counter Strike: Global Offensive", "League of Legends" və "Hearth Stone" oyunların qalibləri 6-9 oktyabrda İndoneziyanın paytaxtında Cakarta şəhərində keçirilən Dünya çempionatına yollanacaq. Səfərə 11 idmançı ilə yola düşəcəyik.\n- Paytaxtımızda bu idman növünə olan maraq başadüşüləndir, bəs rayonlarda kibersportla məşğul olanlar var?\n- Təbii ki, əvvəllər turnirləri Bakıda keçirməyə çalışırdıq. Sonra bizə böyük dəstək verən Gənclər və İdman Nazirliyi ilə birlikdə yarışları üç hissəyə böldük: regional, zonal və milli final. Regional yarışlar bölgələrimizdə keçirilir. Regional yarışlarda qalib adını qazananlar zonal mərhələyə vəsiqə əldə edirlər. Bu mərhələdə 16 rayonun komandası iştirak edə bilər. Zonal mərhələnin birinciləri milli finala yüksəlir. Çalışırıq ki, belə yarışlarda regionlara daha çox kvota ayıraq.\n- Bölgələrimizdə kibersportla məşğul olanlar arasında iddialı adlar var?\n- İldən-ilə rayon idmançılarının peşəkar keyfiyyəti artır. Məsələn, bu il ikinci və üçüncü yerləri rayon təmsilçiləri qazanıb. Üçüncü yer uğrunda "Counter Strike: Global Offensive" oyununda Naftalandan olan idmançılar Bakı komandasına çətin anlar yaşadıb. Bakıdan olan kollektiv son anda onların müqavimətini qıra bilib. Milli finalda 22 rayondan iştirakçılar var idi.\n- Azərbaycan çempionatında qızlar iştirak edirlər?\n- Mən yenidən 2014-cü ilin təcrübəsinə qayıtmaq istəyərdim, həmin vaxt biz Dünya çempionatında iştirak etmək üçün seçmə mərhələni təşkil etdik. O vaxt oyunlar iki qrupa bölünmüşdü: hamı və qadınlar üçün. Amma gələcəkdə həmin təcrübə özünü doğrultmadı. Azərbaycan çempionatında qızların iştirakı üçün heç bir problem yoxdur. Ötən illərə nəzər salsaq görərik ki, qızlar belə yarışlarda fəal iştirak edirlər. Ancaq təəssüflər olsun ki, sonuncu çempionatımızda qız iştirakçı yox idi.\n- Beynəlxalq qurumlarla əməkdaşlıq məsələsi nə yerdədir?\n- Ölkəmiz 2011-ci ildən Beynəlxalq Kibersport Federasiyasının üzvüdür. Hal-hazırda Beynəlxalq Kibersport Federasiyasının tərkibinə 40 ölkə daxildir. İlbəil bu say artır.\n- Azərbaycanda bu idman növü üzrə ilk beynəlxalq yarışın təşkili nə vaxta təsadüf edir?\n- 2014-cü ildə Azərbaycan kompyuter oyunları üzrə 6-cı Dünya çempionatını qəbul edib. 30 ölkədən 300-dən çox nümayəndə Bakıda olub. Turnirin mükafat fondu 110 min dollar təşkil edib.\n- Kibersportun gələcəyi necə görünür?\n- Ümumiyyətlə hazırda beynəlxalq arenada bu sahəni rəsmi idman növü kimi tanıtmaq üçün güclü təbliğat işləri aparılır. Hazırda kiberopsrt idman növü kimi bəzi ölkələrdə çox populyardır. Çin, Hindistan, Rusiya və bəzi Şərqi Asiya ölkələrində bu sahə ilə məşğul olan milyonlarla insan var.\nKibersport dünyanın gələcəyi\nGimnastlar köməkçi zalda yarışdılar - EKSKLÜZİV


Tələbə Uğur qazanır - MIU-da Kompüter Peşəkarları Proqramı\nHələ bir MUM tələbəsi ikən Zheng Yang artıq bir sıra təqdirəlayiq peşə nailiyyətləri əldə etdi. Kampusdakı kurslarını bitirdikdən sonra Zheng, San Franciscodakı Snibbe Interactive-də Immersive Media Software Engineer olaraq təcrübə keçdi. Orada “Gravilux” fikri ilə çıxış edən kompüter görmə texnologiyasının öncüsü Scott Snibbe ilə işləmək şansı qazandı.\nGravilux interaktiv musiqili starfield vizualizatorudur: musiqi, animasiya, sənət və elmin birləşməsidir. Ekrana toxunduğunuzda cazibə simulyasiya edilmiş ulduzları parmaklarınızın ucuna çəkir. Parçacıqları sataşaraq qalaktikalara bükə və ya supernova kimi partlaya bilərsiniz. Ulduzları sürətlərinə görə rəngləndirin və onları rəqs edin. IOS üçün bir versiya hazırladıqdan sonra Zheng, Windows 8 üçün Gravilux versiyasının hazırlanmasında böyük rol oynadı. Windows Mağazası "Əyləncə" kateqoriyasındakı 50,000 tətbiq arasından Microsoft Gravilux'u istifadə etməyə qərar verdi.\nZheng Yangın hədəfləri real oyun təcrübələri təmin edə biləcək bir video oyun mühərriki hazırlamaq və kompüterdə yaradılan musiqi və rəsm əsərləri yaradan "Generative Art" adlı yeni bir sənət növü inkişaf etdirməkdir. MUM-dakı MSCS proqramı, Zheng-in oyun mühərriklərinin arxitekturasını səmərəli alqoritmlərlə dizayn etmək üçün ən yaxşı təcrübələri yenidən nəzərdən keçirməsinə imkan verməkdə böyük kömək oldu. Ən çox MUM-dəki Qabaqcıl Proqramlaşdırma Dizaynı, Kompüter Qrafikası və Alqoritm kursları tərəfindən stimullaşdırıldı.\nhttps://compro.miu.edu/wp-content/uploads/MUM-Student-Achieves-Success-Zheng-Yang.jpg 283 462 Compro https://compro.miu.edu/wp-content/uploads/compro-web-logo-442x112.png Compro2014-08-24 18:56:262019-05-31 10:57:14Tələbə müvəffəqiyyətə nail olur


“YARAT”da açılacaq növbəti sərgilər - “Qurban olum” və ya “Heç bir şeir şairini sevməz” - AZƏRTAC – Azərbaycan Dövlət İnformasiya Agentliyi\n“YARAT”da açılacaq növbəti sərgilər - “Qurban olum” və ya “Heç bir şeir şairini sevməz”\nMartın 18-də “YARAT” Müasir İncəsənət Mərkəzində tanınmış rəssamı Fərid Rəsulovun “Qurban olum” və Amsterdamda yaşayan, kürd əsilli rəssam Ahmet Öğütün “Heç bir şeir şairini sevməz” sərgiləri təqdim olunacaq.\nAZƏRTAC xəbər verir ki, “YARAT”ın təsisçi rəssamlarından olan Fərid Rəsulov, incəsənət məkanına müqəddəs Qurban bayramına həsr olunmuş əsəri ilə qayıdır. Bu bayramın qeyri-iradi olaraq təmsil etməyə başladığı xəsislik və israfçılığı şübhə altına qoyaraq, rəssam daim inkişaf edən müasir dövrümüzdə qədim təcrübənin yenidən nəzərdən keçirilməsinə həvəs oyatmaq üçün absurd, satira və qrotesk üsullarından istifadə edir. Sərgiyə yeni hazırlanmış heykəllər, rəsm əsərləri və film daxildir.\nFərid Rəsulov “YARAT”da nümayiş ediləcək öz sərgisi üçün başlanğıc nöqtəsini müsəlmanların əsas bayramı sayılan Qurban bayramından götürür. İbrahim Peyğəmbərin öz oğlunu Allaha qurban verməyə hazır olduğunun rəmzi olaraq, qurbanlıq heyvan ənənəvi olaraq qohumlar, qurban kəsənin öz ailəsi və ehtiyacı olanlar arasında bölüşdürülür. Lakin son zamanlar bu paylaşmaq ənənəsi status və sərvət göstəricisinə çevrilmişdir. Fərid Rəsulov Yuxuların yuxusu adlı yeni filmində xəstəxana palatasında canlandırılan dramatik və eyni zamanda, gülməli süjet yaradır. Filmdə iki həkimin bayram münasibətilə paltar geyindirilmiş bir qoyunu parçalayarkən, üzərindəki çoxlu zinət əşyalarını onun bağırsaqları ilə qarışdıraraq söhbət etdiklərini görmək olar; eyni zamanda, həm olduqca məzəli, həm də istehzalı olan bu səhnə bu mərasimlə əlaqələndirilən absurd maddiyyatçılığa diqqəti çəkir.\nRəssam irəlidə bu filmi instalyasiya şəklində daha da inkişaf etdirir. Geyim, qızıl zinət əşyaları və tibbi avadanlıqlar kimi müxtəlif predmetlər əməliyyat masasına və onun ətrafına qoyulub. Burada tamaşaçı yenidən bu sürrealist və qrotesk ssenari ilə üzləşir. Rəssamın digər əsərləri də onun səciyyəvi adətləri təxribatçı və hazırcavab nöqteyi-nəzərdən ayırdığını göstərir; məsələn, Bakıda geniş yayılmış şiş kabab üsulunu əsas götürən Fərid Rəsulov qalereya divarlarından birini tutan geniş, həndəsi instalyasiya yaradır. Ümumi predmetlərin və hekayələrin repurpozisiyası zamanı rəssam adət-ənənələrin müasir reallıqlar fonunda yenidən qiymətləndirilməsini təşviq edir.\nSərginin sonunda Fərid Rəsulov geniş çeşiddə yeni, irihəcmli rəsm əsərlərini təqdim edir. İllüstrativ yanaşmanın istifadə edildiyi bu əsərlərdə karnaval kimi qeyd edilən Qurban bayramı təsvir edilir. Ənənəvi mərasim zamanı müvafiq şəxslər qurbanlıq qoyunun başını kəsərkən heyvanın ətrafında izdihamın yarandığını görmək mümkündür; burada olan hər kəsi karikaturlaşdıraraq səhnəni satiraya çevirən rəssam bu müqəddəs bayramın sürrealist elementlərini vurğulayır.\nQeyd edək ki, iyunun 14-dək ziyarətçilər üçün açıq qalacaq sərginin kuratoru Suad Qarayeva-Malekidir.\nAZERTAG.AZ :“YARAT”da açılacaq növbəti sərgilər - “Qurban olum” və ya “Heç bir şeir şairini sevməz”\nAşqarlar Kimyası İnstitutunda tədris ili uzadılıb\nAzərbaycanın arxeoloji turizm perspektivləri\n“Vətənimizə virtual səyahət” layihəsi əsasında Ağstafa rayonuna tur\n“Muğam axşamları” layihəsi yeni formatda təqdim olunacaq\nDoqquz işəgötürən barədə məlumatlar hüquq-mühafizə orqanlarına göndərilib\nMasallıda “Lada” su kanalına aşıb, sürücü ölüb\nAzərbaycan xalçaçılığının xammal bazası öyrənilir


9 May - Qələbə Günü Xızıda qeyd olunub\n1941-1945-ci illər müharibəsində qələbənin 74-cü ildönümü Xızı rayonunda geniş qeyd olunub. 9 may - Qələbə Günü münasibətilə rayonun bütün qəsəbələrində rayon rəhbərliyinin, RİHB-nin qəsəbə inzibati ərazi dairəsi üzrə nümayəndəliklərinin, ictimaiyyət nümayəndələrinin iştirakı ilə təntənəli tədbirlər keçirilib, abidə komplekslərinin önünə tər güllər qoyulub.\nÜmumrayon tədbirində Xızı Rayon İcra Hakimiyyətinin başçısının müavini Jalə Süleymanova, icra hakimiyyəti başçısı yanında şuranın üzvləri, rayonun hüquq-mühafizə orqanlarının rəhbərləri, ziyalılar və ictimaiyyətin nümayəndələri iştirak ediblər.\nTədbir iştirakçıları əvvəlcə Tıxlı kəndində yerləşən “Vətən Şəhidləri Unudulmur” abidəsini ziyarət edib, önünə gül dəstələri qoyublar.\nBu əlamətdar bayram münasibətilə veteranları təbrik edən rayon icra hakimiyyətinin başçısının müavini Jalə Süleymanova qeyd edib ki, Böyük Vətən müharibəsinin iştirakçıları, həmin illərdə arxa cəbhədə çalışanlar arasında sağ qalanlar, o günlərin canlı şahidləri bu gün hər birimiz üçün əzizdir. Müharibə dövründə respublikamızda 700 mindən çox insan səfərbərliyə alınıb. Döyüşlərdə göstərdikləri igidliyə görə 123 nəfər azərbaycanlı Sovet İttifaqı Qəhrəmanı adına layiq görülüb, 170 mindən çox əsgər və zabitimiz müxtəlif orden və medallarla təltif edilib. Azərbaycan diviziyaları Qafqazdan Berlinədək şanlı döyüş yolu keçib, yüzlərlə həmyerlimiz isə partizan dəstələrinin tərkibində vuruşub. 1941-1945-ci illərdə respublikamızda 75 milyon ton neft çıxarılıb, 22 milyon ton benzin və başqa neft məhsulları istehsal edilərək cəbhəyə yola salınıb. O dövrdə bütün Sovet neftinin 90 faizi Azərbaycanın payına düşürdü.\nXalqımız müharibə veteranlarına dərin ehtiram bəsləyir. Bildirilib ki, Azərbaycan xalqının ümummilli liderı Heydər Əliyev daim müharibə veteranlarına xüsusi qayğı və diqqət göstərib, onların problemləri ilə yaxından maraqlanıb. Bu gün Ulu Öndərin siyasətini uğurla davam etdirən Prezident İlham Əliyev də müharibə veteranlarının sosial problemlərinin həlli istiqamətində daim mühüm addımlar atır. 9 May - Qələbə bayramı ərəfəsində onlara birdəfəlik maddi yardımlar göstərilir. Bu isə həmin kateqoriyadan olan insanların sosial vəziyyətinin daim diqqət mərkəzində olduğunu nümayiş etdirir. Dövlətimizin başçısı İlham Əliyevin bu istiqamətdə atdığı addımlar Azərbaycanın dövlət siyasətinin humanist mahiyyət kəsb etməsinin bariz nümunəsidir.\nSonra tədbir Xızı rayon R.İsmayılov adına Xızı şəhər tam orta məktəbin şagirdlərinin hazırladıqları şeir parçaları və tamaşalarla davam edib.


Plague Inc | -dən pulsuz The Cure genişləndirilməsi necə əldə edilir Androidsis\nTərtibatçısı Taun İncili 'The Cure' genişləndirməsini pulsuz olaraq yayımladı o COVID-19 yox olana qədər müalicə. Və yeni genişləndirməni necə pulsuz əldə edəcəyimizi göstərəcəyik, çünki oynamaq seçimi bir qədər gizlidir.\nYeni bir genişlənmə bu dəfə bizi yaxşı uşaqlar roluna saldı və bir virus yaratmağın daha morbid cəhətini kənara qoyur ki, orada heç kimə diri qalmamaq üçün planetə yayılsın; Əslində, Çin, pandemiyanın ilk aylarında tətbiqetmə və multimediya məzmun mağazalarında qumar oyunlarını qadağan etdi.\nƏvvəlcə olduğu kimi bir genişlənmə yerini tapmağa çalışarkən bir az əsəbi, sizə Plague Inc tərəfindən hazırlanan The Cure genişlənməsinin kilidini aça biləcəyiniz addımları göstəririk və bu xoşbəxt kiçik düymənin çox yaxşı görünməsi deyil.\nPlague Inc. Yükləyirik:\nBiz onu işə saldıq və qarşılama ekranına gedirik Ana Oyunu harada tapırıq\nBaxsaq, «Əsas Oyun» dan solda, iki düymə var çox kiçik.\nBiri biz Maraqlıdır sol\nBiz basırıq və sanki sehrlə «Cure Mode» açılır\nCure Mode'u vurun və genişlənmədən əvvəl COVID-19 olmayana qədər pulsuz qalacağını söyləyəcəyik.\nİndi oynaya bilərik\nBəhs etdiyimiz olduqca bir simulyator bir neçə saat əvvəlvə bu bizi mətbuatın bütün təzyiqlərini hiss etmək üçün tam olaraq qoyur insanlar bir sahəni məhdudlaşdırmaq məcburiyyətində qaldıqda və ya azadlıqlarını məhdudlaşdıran insanların çıxışlarını məhdudlaşdırmalı olduğunuz zaman.\nBeləliklə, Plague Inc Cure'u pulsuz oynaya bilərsiniz, bu dəfə bizi səhvləri dayandırmaq üçün riskli qərarlar qəbul etməli olan yaxşı adamların tərəfinə qoyan pandemiya oyunu.\nMəqaləyə tam yol: Androidsis » xəbər » Pandemiya oyunundan Pandue Inc.-dən yeni genişlənmə 'The Cure' pulsuz olaraq necə oynanacaq\nQualcomm, Huawei ilə işləmək üçün Amerika hökumətindən təsdiq alır


Həyat etüdləri... » Reyting.az\nTarix: 13-09-2018 20:05 | Bölmə: Akif CABBARLI\nHətəmin dəyişməz marşrutu\nN rayonundakı fermer təsərrüfatlarından birinin rəhbəri xeyli pullanandan sonra gözü qızır, fikirləşir ki, niyə də hallıca-dulluca gözəllərdən birini özünə sevgili eləməsin? Kənddə iki malikanəsi, rayon mərkəzində villası, paytaxtda üç mənzili, xeyli pulu, maşınları, daha nələr-nələr... Uşaqları da böyüyüb, ali məktəbdə oxuyurlar. Bir arvadla ömür-gün çürütmək Hətəm kimi kişiyə yaraşmazdı, axı...\nBəli, dırnağı ovcuna batmış bu adam yaxın ətrafını nəzərdən keçirir. Gəlir S. xanımın üstündə durur. Əvvəlcə ona süddən-qatıqdan, meyvədən-zaddan göndərir. Xanım qəbul edir. Sonra ad gününü öyrənib, bu tənha qadına əməlli-başlı sovqat, üzə çıxarılası pay da çatdırır. Günlərin birində bir bəhanə ilə özünü xanımın həyətinə də salır. İşsiz qadına yağlı vəzifə möhürü vurulmuş əmək kitabçası təqdim edir və bildirir ki, hər ayın başında maaşını köçürəcək, bank kartını da özü gətirib verəcək.\nXanım dinmir və hər şey yekdilliklə, qarşılıqlı anlaşma şəraitində həll olunur. Bu məsələ Hətəmin haqqı-halal arvadının qulağına çatır. O da kişini güdməyi, hadisə başında tutmağı qərara alır. Qonşudan on beş yaşlı Vüqarı yanına çağırır və ona üstüörtülü tapşırıq verir ki, sən Hətəmi evdən çıxan vaxtlar güdməli, hara getdiyini, kiminlə görüşdüyünü mənə xəbər verməlisən. Sonra çıxarıb ovcuna bir onluq da basır ki, bu da sənin şirinliyin.\nVüqar da bir bicbala uşaqmış. Hətəmi güdəndə qəsdən “quş buraxır” ki, kişi duyuq düşsün. Belə də olur. Sahibkar Vüqarın qabağını kəsib soruşur ki, niyə gecə-gündüz məni qarabaqara izləyirsən?\nYüngül çək-çevirdən sonra uşaq xanımın tapşırığını deşifrə edir, məsələni açıqlayır.\nKişi Vüqarın qulağını yüngülcə çəkib, cibinə iyirmi manatlıq əskinası basıb deyir:\n- İndi sənə məlum oldumu ki, kimə işləyəcəksən? Hər həftənin axırı bu məbləği məndən alacaqsan. Gedib bizim xanıma da de ki, Hətəmin bircə marşrutu var; ev-idarə. Başa düşdün, adə?!\nBir dəfə qonşularımızdan biri onu başa salmağa çalışdı ki, bəs, kimisə “işçim” olub deyə aşağılamaq etik normalara uyğun deyil. Heç xanlıq, bəylik dövründə də kimisə “mənim nökərimdir” deyə nişan verməyiblər. Sadəcə, demək olar ki, filankəslə bir yerdə işləmişik, bərabər çalışmışıq. Belə də demək mümkündür ki, filankəs mənim rəhbərlik elədiyim təşkilatdandır və s. və ilaxır. Çünki adamlar hansısa fərdin, şəxsin deyil, müvafiq təşkilatın, qurumun işçisi sayıla bilər.\nBu cür yumşaq ifadələr Qismətin beyninə heç cür batmadı ki, batmadı. Günlərin birində isə zarafatcıl qonşulardan biri ortaya bir söz atdı ki, bəs, məni çox imkanlı, gəlirli vəzifəyə təyin edirlər. İstəyirəm sizi də cəlb edim, rahat çörək qazanın, mal-mülk sahibi olun.\n- Məni də götürərsənmi, eloğlu?\n- Niyə də yox? Sənin kimi sözəbaxan, üzüyola işçim olsa, başa düş ha, işçim olsa, özümü çox xoşbəxt hesab edərəm.\n- İşçi deyəndə, yəni ki...\n- Hə, elədir, səndən yaxşı işçi çıxar mənə, işçi deyirəm ha, sənə elə müdirlik edərəm ki, gecən gündüzə, gündüzün də gecəyə çevrilər.\nBu yaxınlarda Ağdaşda mənə bir əhvalat danışdılar. Oxucular üçün də maraqlı olduğunu düşünüb, yazmağa qərar verdim.\nDeməli, şərti olaraq Ağasəf adlandırdığım kişi günlərlə nahara badımcan bişirən xanımının menyusuna heç cür dəyişiklik etməyi bacarmırmış. Əti, çolpanı, balığı bir yana qoyub, elə hey badımcan bişirən ev sahibəsi Ağasəfin canını boğazına yığıbmış.\n- A kişi, bilirsən bu badımcanda neçə cür vitmanin var? Uşaqlar internetdə oxuyub, mənə də göstəriblər. Nə görmüsən ey bu ətdə, canavar-zadsan?\nArvadının hər dəfə işlətdiyi bu ifadələr Ağasəfin xətrinə dəysə də, nəyinsə xatirinə üzə vurmazmış.\nAxırı ki, kişi bir gün fikirləşib, bu məsələyə bir əncam çəkməli olur. Hamı yatandan sonra camışlarını, inəklərini buraxır tərəvəz sahəsinə. Deyir, qoy heyvanlar gecə səhərədək dirrikdə nə var, nuşcanlıqla yeyib kefə baxsınlar, arvadın da sözü kəsilsin. Daha dar macalda bazara gedib, badımcan alası deyildi ki...\nBəli, səhər açılır, ev sahibəsi başına-gözünə döyə-döyə Ağasəfi səsləyir:\n- A kişi, mal-qara tərəvəzdə şinnik qoymayıb, dur gəl, özün də gözlərinlə gör. Dirriyin qapısını kim açıq qoyub görəsən?\nƏr-arvad bir yerdə sahəni addım-addım gəzib, heyvanların vurduğu ziyanı hesablayırlar. Mal-qara tərəvəz yerində nə varsa, həzm-rabedən keçirmişdilər, bircə badımcandan savayı.\n- Hə, arvad, necədir səninçün? Sənin bu badımcanlarını heç camışlar da bəyənib yeməyib, amma sən hər gün bunları zorla soxursan gözümə. İndi belə elə, günortaya yaxşı bir badımcan qızartması hazırla, özü də nazik dilimlərdən qarğıdalı yağı ilə qızart. Mən də bir araq alım, qaynatamı da çağırım, oturub nuş eləyək sənin sağlığına...скачать dle 10.5фильмы бесплатно


Gürcüstandakı seçkilərdə hakim partiya liderdir — Axtarırıq.Biz\nGürcüstandakı seçkilərdə hakim partiya liderdir\nGürcüstandakı seçkilərdə hakim partiya liderdir Gürcüstanda parlament seçkilərində məntəqələrin 21,99 faizi üzrə hesablanmış bülletenlərin nəticəsinə görə hakim “Gürcü arzusu” partiyası səslərin 52,67 faizini, eks-prezident Mixail Saakaşvilinin “Vahid Milli Hərəkat” partiyası 24,85 faiz səs toplayıb.\nAPA-nın “RİA Novosti”yə istinadən verdiyi xəbərə görə, bu barədə Gürcüstan Mərkəzi Seçki Komissiyasının rəhbəri Tamara Jvaniya bildirib. “3702 seçki məntəqəsindən 814-ü üzrə hesablanmış bülletenlərin nəticəsinə görə, “Vahid Milli Hərəkat” - 24,85 faiz, “Gürcü arzusu” isə - 52,67 faiz toplayıb”, - deyə Jvaniya bildirib.\nMSK təkmandatlı dairələr üzrə səsvermənin nəticələrini hələlik elan etməyib.\nMSK-nın xəbərinə görə, beşfaizlik həddi yalnız “Gürcü arzusu” və “Vahid Milli Hərəkat” partiyaları adlamağa müvəffəq olub.\n“Vətənpərvərlər Alyansı” 4,66 faiz, “Paata Burçaladze – Xalq üçün Dövlət”- 4,08 faiz, “İrakli Alasaniya – Azad demokratlar” – 3,45 faiz, “Nino Burcanadze – Demokratik hərəkat” – 3,23 faiz səs toplayıb. Mənbə: http://news.lent.az/news/255983\n09.10.2016 18 News ←Dostlarınla paylaş


Sankt-Peterburqda Vaqif Səmədoğlunun 80 illik yubileyi münasibətilə sərgi açılıb | Edebiyyatqazeti.az\nSankt-Peterburqda Vaqif Səmədoğlunun 80 illik yubileyi münasibətilə sərgi açılıb\n12.03.2020 15:03 | 1029 dəfə oxunub A A+ A- Gündəm\nF.M.Dostoyevskinin ədəbi-memorial muzeyində təşkil olunmuş “Vaqif Səmədoğlunun fotodünyası” sərgisinin açılış mərasimində Azərbaycanın Sankt-Peterburqdakı baş konsulu Sultan Qasımov və diplomatlar, diaspor üzvləri, Sankt-Peterburqun elm xadimləri, muzey ictimaiyyətinin nümayəndələri, burada ali təhsil alan azərbaycanlı və rus tələbələr iştirak ediblər.\nVaqif Səmədoğlu Mərkəzinin rəhbəri, görkəmli şairin həyat yoldaşı Nüşabə Babayeva-Vəkilova sərgi iştirakçılarını salamlayaraq şairin həyat və yaradıcılığı haqqında ətraflı məlumat verib. Bildirib ki, Vaqif Səmədoğlu hərtərəfli istedada malik şəxsiyyət idi. O, şair olmaqla yanaşı, yaxşı dramaturq, professional musiqiçi və peşəkar fotoqraf idi. “Vaqif müəllimin 80 illiyi ilə bağlı “Vaqif Səmədoğlu medalı” təsis etmişik. Bu mükafat Vaqif Səmədoğlunun yaradıcılığını qiymətləndirən və onun təbliğində rolu olan insanlara təqdim edilir. Bundan əlavə, Səməd Vurğunun ev-muzeyində Vaqif Səmədoğlu guşəsi yaradılıb. Onunla bağlı gördüyümüz bütün işlər həyatımın mənasıdır. Mənə elə gəlir ki, bu işlər mənə təskinlik verir və istiqamətləndirir”,- deyə Nüşabə Babayeva-Vəkilova vurğulayıb.\nTədbirdə çıxış edən baş konsul Sultan Qasımov Vaqif Səmədoğlu ilə bağlı xatirələrini bölüşərək, məşhur Azərbaycan şairinin özünəməxsus ifadə tərzi ilə seçildiyini, ədəbiyyata və caz musiqisinə olan sevgisini diqqətə çatdırıb. Diplomat qeyd edib ki, Vaqif Səmədoğlu vətənini sevən insan, Azərbaycan tarixinin gözəl bilicisi idi. O vurğulayıb ki, Səməd Vurğun kimi böyük söz ustadının evində dünyaya göz açan Vaqif Səmədoğlunun ilk laylası “Azərbaycan” şeiri üstə köklənib və bəlkə də bu səbəbdən yaradıcılığı da Vətən sevgisindən qaynaqlanıb.\nSərgi martın 31-dək davam edəcək. /Azərtac/


Rövşən Rzayev: “Bunların “əziyyət”i boşa çıxacaq”\n“İlk Avropa Oyunları ilə bağlı ölkəmizə qarşı qarayaxma kampaniyası aparan bəzi beynəlxalq QHT-lər Azərbaycana qarşı düşmən mövqeyində olan Ermənistanın dostlarıdır”. Bu barədə Trend-ə Milli Məclisin deputatı Rövşən Rzayev deyib.\nO qeyd edib ki, Ermənistanla işbirliyində olan, ermənilərin tərəfini saxlayan qurumlar Azərbaycana qarşı qarayaxma kampaniyasını davam etdirirlər: “Onlar başa düşməlidirlər ki, Azərbaycan Cənubi Qafqazda lider dövlətdir və Azərbaycan bu kimi beynəlxalq tətbirlərin keçirilməsində öndə gedən ölkədir. Ona görə bu tədbirlər Azərbaycanda keçirilir ki, ölkəmizə etibar edilir, Azərbaycan özünü etibarlı tərəfdaş kimi sübut edib, bütün dediklərinə əməl edib”.\nR.Rzayev vurğulayıb ki, ilk Avropa Oyunlarının Azərbaycanda keçirilməsi ilə bağlı qərar qəbul olunanda bunu ən yüksək səviyyələrdə ölçüb-biçiblər və Azərbaycanda da ortaya yüksək yanaşma qoyulub: “Belə olan halda beynəlxalq QHT-lər başa düşməlidirlər ki, bu cür xoşməramlı məsələlərə dəstək olmaq lazımdır. Qarayaxmadan, qara düşüncəli insanların məkirli fikirlərindən yan keçmək lazımdır. Onlar anlamalıdırlar ki, Ermənistan Cənubi Qafqaza və ümumiyyətlə, dünyaya problem yaradan ölkədir”.\nMillət vəkili əlavə edib ki, bütün bu çirkin kampaniyalara baxmayaraq, Azərbaycan ilk Avropa Oyunlarının yüksək səviyyədə keçirilməsinə nail olacaq və yenə də etibarlı tərəfdaş olduğunu sübut edəcək. Bu, Azərbaycan dövlətinin, xalqının uğurudur və Azərbaycan dünyaya sübut edəcək ki, bizim əleyhimizə olan bu mövqelərin heç birinə əhəmiyyət verməyəcəyik və irəli doğru addımlayacağıq. Bunların “əziyyət”i boşa çıxacaq və bu cür qurumlar Azərbaycana heç nə edə bilməyəcək”.\nXəbərin orijinal ünvanı: http://az.trend.az/azerbaijan/politics/2374499.html\nRövşən Rzayev Bunların əziyyəti boşa çıxacaq


Ücretsiz php script indir eskişehir escort Orkide Mavi orkide Adalet.az | Bu gün Məcnun, sabah Nəsimi... Adalet.az | Bu gün Məcnun, sabah Nəsimi... Adalet.az | Ədalət -\nBu gün Məcnun, sabah Nəsimi...\nGənc aktyor Bəhram Həsənov: "Bizim kursda ən zəif tələbə mən idim"\n18889 | 2017-07-08 00:27\n90 illik yubileyi yaxınlaşan Azərbaycan Dövlət Gənc Tamaşaçılar Teatrı incəsənətimizə böyük aktyorlar bəxş edib. Dünən olduğu kimi, bu gün də həmin kollektivdə tanınmış səhnə xadimləri çalışır. Bəs gələcəkdə necə, bu ənənə davam edə biləcəkmi? Qocaman sənət ocağına toplaşan gənc istedadların fəaliyyətini izlədikcə estafetin etibarlı əllərdə olması barədə bir əminlik yaranır.\nBəhram Həsənov Dövlət Gənc Tamaşaçılar Teatrında çalışan belə ümidverici gənclərdən biridi. Qısa müddət ərzində Bəhram həm yerli, həm də dəvət olunan əcnəbi rejissorların etimadını qazanıb, bir neçə tamaşada baş rollar oynayıb. Söhbətə başlamazdan öncə gənc aktyor barədə qısa bilgi verək.\nBəhram Həsənov 1988-ci ildə Cəlilabadda doğulub. Dövlət Mədəniyyət və İncəsənət Universitetində Xalq artisti Firəngiz Mütəllimovanın kursunda təhsil alıb, ali məktəbi bitirəndən sonra Bakı Estrada Teatrında çalışıb. 2015-ci ildən Dövlət Gənc Tamaşaçılar Teatrının truppasına qəbul edilib. Səhnədə yaratdığı Fərman "Xortdanın cəhənnəm məktubları"), Qeys ("Leyli və Məcnun"), Sabir ("Yarımçıq qalmış") kimi mürəkkəb obrazlarla teatr təndiqçilərinin və tamaşaçıların diqqətini çəkib.\n- Bəhram, teatrda ilk böyük işin "Xortdanın cəhənnəm məktubları"ndakı Fərman oldu. Bu tamaşada təkcə baş rol deyil, tamaşaçı rəğbəti və tanınmış rusiyalı rejissor Boris Manciyevdən nəsə öyrənmək imkanı qazandın...\n- Gənc Tamaşaçılar Teatrına işə qəbul olunandan sonra uşaq tamaşalarında müxtəlif rollar oynamışdım, xüsusi ilə Nicat Kazımov quruluş verdiyi səhnə əsərlərində mənə daha çox güvənirdi. Boris Manciyev teatrımıza dəvət olunanda qastrolda idik. Rayondan qayıdandan sonra baş rejissorumuz Bəhram Osmanov mənə dedi ki, "Xortdanın cəhənnəm məktubları"nda Fərman roluna dublyor təsdiq olunmusan, quruluşçu rejissor səninlə tanış olmaq istəyir. Manciyevlə ilk söhbətlərimiz, məşq prosesi bir qədər çətin alınırdı, rus dilini bilmədiyimə görə rejissorla ünsiyyət qurmaqda çətinlik çəkirdim. Aktyor yoldaşlarım sağ olsunlar ki, bu məsəldə mənə sona qədər dəstək oldular, məhz onların köməyi ilə məşqlərdən sonra qalıb məni maraqlandıran suallara rejissordan cavab alırdım, obrazla bağlı fikirlərini öyrənirdim. Onun verdiyi məsləhətlər mənim üçün çox önəmli oldu.\n- Dublyor olsan da ictimai baxışda və premyerada Fərmanı sən oynadın. Bu rejissorun qərarı idi?\n- Məncə, Boris Manciyev mənim oynamağımı istəmişdi, son məşqlərdə rusiyalı rejissorun oyunumdan razı qaldığını hiss edirdim. Elnur Kərimova da minnətdaram ki, bu məsələdə dəstəyini əsirgəmədi. Təcrübəli həmkarım həmin anda mənə böyük bir imkan yaratdı, mən də bu şansı dəyərləndirməyə çalışdım.\n- İkinci dəfədir ki, Füzulinin "Leyli və Məcnun" əsəri dram teatrlarında tamaşaya qoyulur. Mərhum Hüseynağa Atakişiyevdən sonra Nicat Kazımov bu əsərə müraciət elədi və Qeys obrazı da sənə həvalə olundu...\n- Hər bir rejissor yeni tamaşa üzərində düşünərkən əsərdəki rolları oynayacaq ifaçıları da müəyyənləşdirir. Nicat bəyin dediyinə görə, "Leyli və Məcnun"da Qeysi elə əvvəlcədən mənə tapşırmaq istəyib, amma öncədən mənim özümə heç nə deməmişdi. Ona görə də bu təklif mənim üçün gözlənilməz oldu, təbii ki, hədsiz sevindim və hansı ağır bir yükü boynuma götürdüyümü hiss etdim. Əsərin və obrazın sanbalı öz yerində, Nicat Kazımovla çalışmaq dəhşətli dərəcədə çətin və maraqlıdı, "Leyli və Məcnun" hazırlanarkən bunu bir daha özüm üçün yəqinləşdirdim. Əruz vəznində yazılan bu klassik əsəri səhnədən bugünkü gənclərə çatdırmaq üçün uzun müddət məşq etdik. Elə ilk məşqdən quruluşçu rejissor qarşıma şərt qoydu.\n- Nə şərt idi belə?\n- Nicat müəllim istəyirdi ki, Qeys obrazını Fərmandan tam fəqrli təqdim edim, bu obrazlar qətiyyən bir-birinə oxşamasın. Elə bilirəm quruluşçu rejissorun, mənim və tamaşada rol alan digər həmkarlarımın çəkdiyi əziyyət boşa getmədi, sonda maraqlı bir tamaşa ortaya qoyuldu.\n- Ötən ilin aprelində cəbhədə baş verən döyüşlər barədə çox danışılıb, yazılıb. Dövlət Gənc Tamaşaçılar Teatrı bəlkə də yeganə teatrdır ki, həmin hadisələrin qəhrəmanlarına tamaşa həsr edib. "Yarımçıq qalmış" tamaşasında oynadığın Sabir şəhid, heykəltəraş Samir Kaçayevin prototipidi. Bu rolu oynayarkən hansı hissləri keçirdiyin mənim üçün maraqlıdı...\n- Əvvəla onu deyim ki, bu gün teatrımızın repertuarında məhz belə bir əsərin olması çox vacibdi. Gənclərimiz arasında vətənpərvərlik hisslərinin güclənməsi üçün belə tamaşaların hazırlanmasına ehtiyac var, təsadüfi deyil ki, Vaqif Əsədovun quruluş verdiyi "Yarımçıq qalmış"ın hər tamaşası anşlaqla keçir, gənclərimiz bu əsəri maraqla qarşılayır. Mən bu tamaşada da Elnur Kərimovun dublyoruyam. Əsərdəki Sabir siz qeyd etdiyiniz kimi, şəhid Samir Kaçayevin prototipidi, Samir Rəssamlıq Akademiyasının məzunu olub, istedadlı heykəltəraş idi, lakin yaradıcılıqla, gələcək həyatı ilə bağlı nə qədər arzuları yarımçıq qaldı. Bu tamaşanı oynayanda Samirin valideynləri, yaxınları, tələbə dostları zalda oturub səhnədə baş verənlərə baxırlar. Həmin an Elnur Kərimovun və mənim hansı hisslər keçirdiyimizi təsəvvür edin...\n- Çalışdığın kollektivdə sənə münasibət necədir?\n- Hiss elədiyim qədəri ilə çox yaxşı. Bizim teatrda səmimi bir ortam var, direktorumuz Mübariz Həmidov, baş rejissorumuz Bəhram Osmanov və təcrübəli aktyorlar biz gənclərə həmişə dəstək olurlar. Məsləhət almaq, nəyi isə dəqiqləşdirmək istəyəndə ürəklə hər kəsə yaxınlaşmaq olur. Şəxsən mən bilmədiyimi soruşmaqdan çəkinmirəm, bilirəm ki, öyrənəcəyim çox şeylər var. Konkret hansısa bir rolla bağlı sualım olanda tamaşanın quruluşçu rejissorundan soruşuram. Teatrımızın istedadlı aktyorlarından sayılan Manaf Dadaşov hər zaman məsləhətlərini, fikirlərini səmimi şəkildə bildirir, nələrisə izah edir.\n- Tələbə yoldaşlarından deyəsən elə bircə sən özünü sübut edə bildin. Baş rollar oynayırsan, haqqında xoş sözlər deyilir...\n- Mədəniyyət və İncəsənət Universitetində sənət müəllimim Firəngiz Mütəllimova olub, biz Firəngiz xanımın ilk tələbələri sayılırıq. Kursumuzda çox istedadlı uşaqlar var idi, açığını deyim, onların arasında ən zəif tələbə mən idim.\n- Bəs hanı o istedadlı gənclər?\n- Nigar Babayeva Bələdiyyə Teatrında, Gündüz Qasımov Şuşa Musiqili Dram Teatrında, Bəhruz Rafiqoğlu isə "Körpəm" teatrında çalışır. Təəssüf ki, qrupumuzdakı digər istedadlı gənclərin heç biri seçdikləri bu sənətdə qalmaq istəmədilər.\n- Yəqin ki, maddi məsələlər burada vacib rol oynadı. Məlum şərtlər altında bu sənətdə çalışmaq çox çətindi.\n- Sənə çətin deyil ki?\n- Əlbəttə çətindi.\n- Bəs səni teatra bağlayan nədir?\n- Ümid və bu sənətə olan sevgi.\n- Pafoslu səslənmədi?\n- Məncə, yox, çünki yaxınlarım bilir, teatrda çalışmazdan öncə kiçik də olsa öz biznesimi qura bilmişdim, dolanışığımı təmin edirdim. Amma işlətdiyim obyekti hər axşam dost-tanışın ümidinə buraxıb tamaşalara baxmaq üçün teatra qaçırdım. Bəzən öz puluma 10-15 bilet aldığım günlər də olub. Vaxt ötdükcə anladım ki, teatrdan, səhnədən ayrı qalmaq mənim üçün mümkünsüz olacaq.\n- Əvvəllər gənc aktyorlar Otello, Hamlet, Oqtay Eloğlu, Vaqif obrazlarını oynamağı arzulayırdılar. Bugünkü gənclərin təmsilçisi Bəhram Həsənovun ürəyindən hansı rollar keçir?\n- Bayaq "Leyli və Məcnun"dan danışanda açıqlamaq istəmirdim, amma söhbət açıldısa, deyim ki, Məcnun obrazını oynamağı arzulamışam. Nə xoşbəxtəm ki, bu istəyimə çatdım. Nəsimini oynamaq da həmişə ürəyimdən keçib, bu filmdə də ola bilər, səhnədə də. Amma bizim sənət elədir ki, bəzən heç düşünmədiyin və arzulamadığın bir rolu sənə verirlər, bu rol da uğurlu alınır, sanki onu oynamaq bir ömür arzun olub...


Novruz Məmmədov Nazirlər Kabinetində iclas keçirib - FED.az\n12:20 11 Okt 2018\nFED.az xəbər verir ki, sosial-iqtisadi sahədə ölkəmizin əldə etdiyi uğurlu nəticələrdən, iqtisadi islahatların daha da dərinləşdirilməsi istiqamətində aparılan məqsədyönlü işlərdən danışan Baş nazir Novruz Məmmədov vurğuladı ki, müşavirə zamanı Prezident İlham Əliyevin qeyd etdiyi kimi, beynəlxalq mövqeləri daha da möhkəmlənən Azərbaycan regionda sabitliyin, təhlükəsizliyin, əməkdaşlığın inkişafına töhfə verir. Eyni zamanda, ölkəmizdə iqtisadiyyat sahəsində islahatların dərinləşməsi, iqtisadiyyatın rəqabətliliyinin artırılması üçün mühüm addımlar atılır. Xüsusən, sənaye istehsalında, qeyri-neft sektorunda mühüm işlər görülür. Ölkədə makroiqtisadi vəziyyət sabitdir, investisiya və infrastruktur layihələri ardıcıl icra edilir, əhalinin aztəminatlı hissəsinin, şəhid ailələrinin, Qarabağ müharibəsi əlillərinin, məcburi köçkünlərin sosial problemləri daim dövlətin diqqət mərkəzindədir. Möhtərəm Prezidentin dediyi kimi, bu il Cənub Qaz Dəhlizinin, TANAP layihəsinin açılışları böyük nailiyyətlərdir. Bu yaxınlarda "Azerspace-2" peykinin orbitə çıxarılması, həmçinin Sumqayıtda, Mingəçevirdə, Masallıda Sənaye Parklarının yaradılması uğurlu işlərimizdəndir. İnfrastruktur layihələri ilə bağlı nəzərdə tutulan bütün məsələlər öz müsbət həllini tapır. Kənd təsərrüfatının inkişafına, bölgələrdə məşğulluğun artırılmasına dövlət qayğısı da öz yüksək səmərəsini göstərməkdədir. Pambıqçılıq, üzümçülük, meyvəçilik, tərəvəzçilik sahələrində böyük irəliləyişlər müşahidə olunur.


İrəvan ermənilərə necə verildi?\nİrəvan ermənilərə necə verildi? - Tarixçi anladır\n"Osmanlı hökuməti erməni dövlətinin yaradılmasının əleyhinə idi"\nTarix üzrə fəlsəfə doktoru, dosent Vasif Qafarovla müsahibə\nVasif müəllim, Batum konfransında Azərbaycan tarixinin ən taleyüklü qərarlarından biri qəbul edilmişdi. Məlumdur ki, türklər Batum konfransında Zaqafqaziya Seyminin üzvü olan tərəflərə qarşı ərazi tələbləri ilə çıxış edirdilər. Bu sərt tələblərə nə səbəb olmuşdu?\n– Bolşeviklər I Dünya müharibəsindən çıxdıqdan sonra Dördlər İttifaqı ilə Sovet Rusiyası arasında Brest-Litovsk sülh müqaviləsi imzalandı. Həmin müqavilənin Qafqaza aid olan 4-cü maddəsinə görə, Rusiya ordusu işğal altında saxladığı Şərqi Anadolu ərazilərini və 1877-1878-ci il Rusiya-Osmanlı müharibəsi nəticəsində Osmanlı dövlətinin ödəyə bilmədiyi təzminatın əvəzi olaraq Rusiyaya verməyə məcbur olduğu Qars, Ərdəhan və Batum vilayətlərini boşaltmalı idi. Qeyd olunan müharibədə qalib gələn Rusiya Osmanlı üzərinə 1 milyard 400 milyon rubl təzminat qoymuşdu, Qars, Ərdəhan və Batum Rusiyaya verildikdən sonra bu təzminatın məbləğindən 1 milyard rubl çıxılmışdı. Bolşeviklər “təzminatsız və ilhaqsız sülh” şüarı irəli sürdüklərindən, türklər də bundan istifadə edərək Brest-Litovsk sülh konfransında Qars, Ərdəhan və Batumun geri qaytarılması məsələsini qaldırdılar. 1918-ci il mart ayının 3-də imzalanan Brest-Litovsk sülhündən sonra Cənubi Qafqazda siyasi və hərbi proseslər başqa səmtdə inkişaf etməyə başladı. 1918-ci il fevralın 23-də yaranan Zaqafqaziya Seymi bolşevik hakimiyyətini və Sovet Rusiyasının imzaladığı Brest sülhünü tanımadığını bəyan etdi və bu müqavilənin Qafqaza aid maddələrini yerinə yetirməkdən imtina etdi. Rus ordularının işğalı altında olan Şərqi Anadolu ərazilərini və Qars, Ərdəhan və Batum vilayətlərini boşaltmağı Bretdə Sovet Rusiyasına qəbul etdirən Osmanlı hökuməti bunları Zaqafqaziya Seyminə də qəbul etdirmək məcburiyyətində qaldı. Dolayısı ilə, Osmanlı hökumətinin Zaqafqaziya Seymindən Qars, Ərdəhan və Batumu boşaltmağı tələb etməsi ona qarşı irəli sürdüyü yeni ərazi iddiası olmayıb, Brest sülhünün qərarlarını yerinə yetirmək tələbi idi.\n– Həmin ərazilərdə plebissit keçirildimi?\n– Bəli keçirildi, amma bir qədər sonra. Çünki bu əraziləri tərk edən rus orduları öz silahlarını erməni və gürcülərə vermiş və onların yerini erməni və gürcü qoşunları tutmuşdular. Plebissitin keçirilməsi üçün ilk əvvəl bu ərazilər boşaldılmalı idi ki, türk hakimiyyət orqanları bu səsverməni keçirə bilsinlər. Buna görə də plebissitin keçirilməsi bir qədər sonra, bu ərazilər erməni və gürcülərdən azad ediləndən sonra həyata keçirildi. Plebissitin nəticələri də göstərdi ki, adı çəkilən vilayətlərdə yaşayan əhali Osmanlı hakimiyyəti altında yaşamaq istəyir. Həmin ərazilərdə yaşayanların böyük əksəriyyəti türk-müsəlmanlar idi və təbii olaraq onlar Osmanlı dövlətində yaşamaq istəyirdilər.\n– Seym sözü bəs necə, haradan meydana gəldi?\n– 1918-ci ilin yanvarında bolşeviklər tərəfindən Müəssislər Məclisinin qovulmasından sonra Zaqafqaziya Komissarlığı Cənubi Qafqazdan bu məclisə seçilmiş nümayəndələri fevral ayında bir yerə topladı və hakimiyyəti onlara təslim etdi. Bu nümayəndələr də qərara gəldilər ki, Rusiyadakı siyasi vəziyyət aydınlaşana qədər hələlik Zaqafqaziya parlamentini yaratsınlar. Bu qərar üzrə 1918-ci il fevralın 23-də yaradılan Zaqafqaziya parlamenti Polşa Seymi əsasında formalaşdığı üçün bu qurum Zaqafqaziya Seymi adlandırıldı.\n– Bəs nə üçün Zaqafqaziya Seymi Rusiyanın öhdəliyini yerinə yetirmək istəmirdi?\n-Zaqafqaziya Seymi də komissarlıq kimi özünü Rusiyanın bir hissəsi hesab edirdi, lakin komissarlıqdan fərqli olaraq bolşevik hakimiyyətini tanımırdı və onunla əlaqələrini kəsmişdi. Seym özünü o Rusiyanın hissəsi hesab edirdi ki, həmin demokratik Rusiya Müsəssislər Məclisi tərəfindən elan edilməli idi. Bolşeviklər də Müəssislər Məclisini qovduqlarından və Rusiyada vətəndaş müharibəsi alovlandığından Seymin özünü tərkib hissəsi elan etdiyi həmin Rusiya faktiki olaraq mövcud deyildi. Buna görə də Seym bolşeviklərin imzaladığı Brest müqaviləsini tanımadığını bəyan edib, onun qərarlarını yerinə yetirməkdən imtina etdi. Osmanlı hökuməti də məcbur olub Brestdə əldə etdiyi uğurları Zaqafqaziya Seyminə də qəbul etdirmək üçün konfrans keçirmək qərarına gəldi. 1918-ci ilin martın 14-də tərəflər arasında Trabzon konfransı öz işinə başladı. Konfransda Zaqafqaziya nümayəndə heyəti Brest-Litovsk müqaviləsinin Qafqaza aid maddələrinə etiraz etdi. Lakin türklər bu etirazı rədd edib bildirdilər ki, Zaqafqaziyanın Brest sülhündə marağı və mənafeyi olduğu üçün beynəlxalq hüquq normalarına cavab verən prinsiplər əsasında təşkil olunmalı və digər dövlətlər tərəfindən tanınması üçün tədbirlər görməli idi. Ona görə də Zaqafqaziya hökuməti indi tanınsa belə, əvvəlki beynəlxalq hüquqi prinsiplərə etiraz edə bilməz. Halbuki, həmin hökumət yanvarın 23-də Vehib paşaya vurduğu teleqramda özünün Rusiyanın tərkib hissəsi olduğunu bildirmiş və Brest sülhündə iştirak etməkdən imtina etmişdi. Türk nümayəndələrinin fikrincə, əgər doğrudan da Zaqafqaziya hökuməti beynəlxalq hüququn subyekti olmaq istəyirsə, onda tezliklə Rusiyadan ayrılmalı və öz müstəqilliyini elan etməlidir. Belə olan təqdirdə Türkiyə onunla mehriban qonşuluq münasibətlərinə girməyə hazırdır. İndi Zaqafqaziya komissarlığı bir tərəfdən özünü hələ də Rusiyanın bir hissəsi hesab edir, digər tərəfdən də Sovet Rusiyasının imzaladığı Brest müqaviləsini tanımaqdan imtina edirdi. Buna görə də tərəflər arasında bir aya qədər davam edən danışıqlar uğursuzluqla nəticələndi. Zaqafqaziya Seymi türk tələbləri qarşısına silahla çıxmaq haqqında qərar qəbul etdi. Zaqafqaziya Seymi və hökumətinin fəaliyyətini iki həftəliyə donduruldu, Gegeçkori, Ramişvili və Korçikyandan ibarət Ali Müdafiə Şurası yaradıldı. Azərbaycanlılar Türkiyə ilə müharibənin əleyhinə olduqları üçün onlar bu Şuraya daxil edilmədilər. Aprelin 14-də Trabzondakı heyət geri çağırıldı. Lakin bu tədbirlər türk qoşunlarının irəliləməsinin qarşısını ala bilmədi, səkkiz günlük müharibədən sonra Seym türklərin sülh təklifini qəbul etməyə məcbur oldu. Beləliklə, Osmanlı dövləti Brest-Litovsk sülhü ilə əldə etdiyi ərazilərə silah gücünə yiyələndi, bu da öz növbəsində Batum konfransında Türkiyənin mövqeyinin sərtləşməsinə və yeni ərazi tələbləri ilə çıxış etməsinə gətirib çıxardı.\n– Və Zaqafqaziyada müstəqil Zaqafqaziya Demokratik Federativ Respublikası yarandı?\n– Osmanlı dövlətinin Zaqafqaziya Seymi qarşısında əsas iki tələbi var idi. Birincisi, əgər bu hökumət Rusiyanın tərkib hissəsidirsə, o zaman Rusiyanın imzaladığı Brest müqaviləsinin şərtlərini yerinə yetirməlidir, yox əgər Osmanlı dövləti ilə müqavilə münasibətlərinə girmək istəyirsə, o zaman Rusiyadan ayrıldığını və müstəqilliyini elan etməlidir. İkincisi, Osmanlı dövləti o zaman Seymi tanıyıb onunla müqavilə münasibətlərinə girəcəkdir ki, o, Brest sülhünün qərarlarını qeyd şərtsiz yerinə yetirsin. Türk ordularının hücumları qarşısında tab gətirə bilməyən Zaqafqaziya Seymi Türkiyənin tələblərini qəbul etməyə məcbur oldu. Aprelin 22-də Türkiyə tərəfi sülh təşəbbüsü ilə çıxış etdi. Elə həmin gün Seymin iclasında Zaqafqaziya müstəqil Demokratik Federativ Respublika elan olundu. Həmçinin burada Türkiyə ilə sülh danışıqlarının davam etdirilməsi və tezliklə sülh müqaviləsinin bağlanması haqqında qərar qəbul edildi. Yeni hökumətin yaradılması sülh tərəfdarı olan Akaki Çxenkeliyə tapşırıldı. Aprelin 23-də Çxenkeli Vehib paşaya məlumat verib bildirdi ki, öz müstəqilliyini elan etmiş Zaqafqaziya Respublikası Türkiyənin tələblərini qəbul edir və Brest-Litovsk sülhü əsasında danışıqları davam etdirməyə hazırdır. Çxenkeli, həmçinin xahiş etdi ki, sülh danışıqları Batumda davam etdirilsin. 1918-ci il aprelin 26-da Osmanlı dövləti Zaqafqaziya Respublikasının müstəqilliyini tanıdı və sülh danışıqlarının Batumda keçirilməsinə razılıq verdi.\n– Batum konfransında Osmanlı dövləti yenə də Trabzon konfransındakı tələblərini ortaya qoydu, yoxsa yeni tələblərlə çıxış etdi?\n– Batum konfransı may ayının 11-də açıldı. Konfransın ilk iclasında Osmanlı nümayəndə heyətinin rəhbəri Xəlil bəy Menteşə Brest müqaviləsinin şərtlərini indiki danışıqlar üçün əsas kimi qəbul etmədiyini bildirib, Türkiyənin hərbi əməliyyatlar meydanında verdiyi qurbanların əvəzi olaraq bir sıra yeni ərazilər və imtiyazlar tələb etdi. Bu tələblərə Tiflis quberniyasının Axıska və Axalkələk qəzaları, İrəvan quberniyasının Aleksandropol (Gümrü) və Sürməli qəzaları, Eçmiədzin qəzasının Sərdarabad hissəsi, İrəvan qəzasının cənub və cənub-qərb hissəsini təşkil edən Kəmərli (Gərnibasar), Uluxanlı (Zəngibasar) və Vedibasar bölgələri, Şərur-Dərələyəz qəzasının Şərur hissəsi və Ordubad istisna olmaqla Naxçıvan qəzası, habelə Qars-Aleksandropol-Culfa dəmir yolu daxil idi. Bundan əlavə, İngiltərəyə qarşı müharibə davam etdiyi müddətdə Türkiyəyə Zaqafqaziyanın bütün dəmir yol şəbəkəsindən istifadə etmək hüququ verilməli idi.\n– Bəs Zaqafqaziya nümayəndə heyətinin bu tələbə münasibəti necə oldu? Hər halda Trabzon danışıqlarının nəticəsiz qalması Zaqafqaziya üçün ağır nəticələnmişdi.\n– Trabzon konfransı elə Zaqafqaziya Seyminin məntiqsiz mövqeyi ucbatından uğursuzluqla nəticələnmişdi. İndi də Zaqafqaziya heyəti Brest-Litovsk müqaviləsi əsasında Türkiyə ilə müqavilə imzalamaq üçün Batuma gəlmişdi. Bu tələblərlə bağlı Zaqafqaziya nümayəndə heyəti, həmçinin Seymdəki fraksiyalar qəti bir qərara gələ bilmədilər. Zaqafqaziya Seymi əslində məcburiyyət qarşısında yaranan bir orqan idi. Seymin yaranmasından sonra onun ilk işi Türkiyə ilə sülhə nail olmaq idi. Elə bu ilk addımında Seymdəki fraksiyalar arasında ciddi fikir ayrılıqları və ziddiyyətlərin olduğu ortaya çıxdı. Seym heyətində olan gürcü, azərbaycanlı və ermənilərin hər biri Türkiyə ilə separat danışıqlara mey edirdilər ki, təmsil etdikləri xalqın mənafeyini qorusunlar. Hələ Trabzon konfransı dövründə erməni və gürcülər Türkiyənin tələblərini rədd edib, onunla müharibə aparmağa çalışırdılarsa, Azərbaycan fraksiyası qarşılıqlı güzəştlər əsasında Osmanlı imperiyası ilə razılığa gəlməyi təklif edirdi. Ərazi məsələlərinin müzakirəsi son anda ona gətirib çıxartdı ki, gürcülər Batumu əldə saxlamaqla Qars və Ərdəhanın güzəştə gedilməsinə razı idilərsə, ermənilər Batum və Acariyanın güzəştə gedilməsinə tərəfdar olub, Qarsın Türkiyəyə verilməsinə razı deyildilər. Azərbaycan fraksiyası isə bu fikirdə idi ki, Qars və Ərdəhanın əhalisinin əksəriyyəti türklər olduğu üçün Brest-Litovsk müqaviləsinin bu iki vilayət haqqındakı maddələri yerinə yetirilməlidir. Onların fikrincə, Acariya Zaqafqaziyanın tərkibində ayrıca müsəlman respublikasına çevrilməlidir, əgər bu mümkün olmazsa, onda o, Türkiyəyə birləşdirilməlidir. Batum isə xaricə mühüm çıxış yolu kimi Zaqafqaziyanın tərkibində qalmalıdır. Zaqafqaziya nümayəndə heyətinin tərkibində Trabzonda olan azərbaycanlı nümayəndələrdən Məhəmməd Əmin Rəsulzadə, Xəlil bəy Xasməmmədov, Məhəmməd Həsən Hacınski və Əhməd Cövdət Pepinov aprelin 8-də Batum məsələsi ilə bağlı Osmanlı heyətinə ayrıca bir memorandum təqdim etdilər. Lakin Azərbaycan nümayəndələrinin bu təşəbbüsləri nəticəsiz qaldı. Batum konfransının ilk iclasında Türkiyənin irəli sürdüyü tələblər Zaqafqaziya Seymini süquta apardı. Türk tələblərinə münasibətdə ümumi bir mövqeyə gələ bilməyən Zaqafqaziya heyətində fikir ayrılıqları və ziddiyyətlər daha da dərinləşdi. Bu da öz növbəsində heyətdə təmsil olunan azərbaycanlı, gürcü və erməni nümayəndələrinin ayrı-ayrılıqda Türkiyə və Almaniya ilə danışıqlar aparmasına gətirib çıxartdı. Gürcülər türk tələbləri qarşısında çıxış yolu kimi Almaniyaya sığınmaq qərarına gəldilər. Almaniya gürcüləri himayəyə götürməyə razı olduğunu bildirdi, amma bir şərtlə ki, Gürcüstan Seymdən çıxaraq öz müstəqilliyini elan etməlidir. Gizli aparılan gürcü-alman danışıqları “Poti razılaşması” ilə nəticələndi ki, bu razılaşma ilə Gürcüstan Federasiyadan çıxıb öz müstəqilliyini elan edir və Almaniyanın qəyyumluğunu qəbul edirdi.\n– Zaqafqaziya Seyminin parçalanmasına Osmanlı hökumətinin münasibəti necə oldu?\n– Osmanlı hökuməti bir tərəfdən Zaqafqaziya Seyminin parçalanmasını istəmir, digər tərəfdən də Batum konfransında irəli sürdüyü ərazi tələblərinin heç birindən geri çəkilmək fikrində deyildi. Əslində Osmanlı hökuməti 1918-ci ilin yazından etibarən çalışırdı ki, Şimali Qafqazı da Zaqafqaziya Seyminə daxil etsin və bununla Seymdə müsəlman çoxluğuna nail olunsun. Osmanlı hökuməti Rusiya ilə Türkiyə arasında bufer rolunu oynayacaq bir Qafqaz dövlətinin mövcudluğunu istəyirdi, lakin bu dövləti gürcü və ermənilərin müsəlmanlar üzərində hakim mövqeyə malik bir dövlət kimi deyil, əksinə müsəlmanların gürcü və ermənilər üzərində üstün mövqeyə malik olduqları bir dövlət kimi görmək istəyirdi. Lakin göstərilən cəhdlər bunu təmin edə bilməmişdi. Bu halda İstanbul hökuməti federasiyanın parçalanmasına loyal yanaşdı və bu dövrdən etibarən Almaniyanın müdafiə etdiyi gürcü və ermənilərə qarşı Azərbaycan və Şimali Qafqazı müdafiə edib təşkilatlandırmaq yolunu tutdu.\n– Azərbaycanlılar necə?\n– Bəhs edilən dövrdə Azərbaycan nümayəndələri Zaqafqaziya federasiyasının parçalanmasını istəmirdilər. Buna görə də Azərbaycan nümayəndələri gürcülərə ermənilərsiz Azərbaycan-Gürcüstan federasiyasının yaradılmasını təklif etdilər, lakin gürcülər öz milli dövlətlərini yaratmağı yeganə çıxış yolu gördülər. Bu vəziyyətdə Azərbaycan nümayəndələri də adekvat addım atacaqlarını bəyan etdilər. 1918-ci il mayın 26-da gürcülərin Zaqafqaziya Seymindən çıxmaq haaında bəyanatı elan edildikdən sonra Seym dağıldı. Bundan 2 saat sonra gürcü milli şurası Gürcüstanın müstəqilliyini elan etdi.\n– Bu vəziyyətdə Azərbaycanın müstəqilliyinin elan edilməsinə və müstəqil Azərbaycan dövlətinin yaradılmasına münasibətdə Osmanlı hökumətinin mövqeyi necə idi?\n– Bəhs olunan dövrdə Xəlil bəy Menteşə başda olmaqla Osmanlı hökumətinin siyasi qanadı belə bir vəziyyətdə müstəqil Azərbaycan dövləti yaradılmasının tərəfdarı idilər. Lakin Ənvər paşa başda olmaqla hakimiyyətin hərbi qanadı Gürcüstan xaricində bütün Qafqazın Osmanlı dövlətinə birləşdirilməsi mövqeyindən çıxış edirdilər. Osmanlı hökumətinin “dördüncü adamı” hesab olunan Xəlil bəy Menteşə sədrəzəm Tələt paşanı da öz mövqeyi ilə razı sala bildi. Xəlil bəy hadisələri düzgün, məntiqi qanunauyğunluqla dərk edən bir şəxs idi. O haqlı olaraq qeyd edirdi ki, Brest sülhü ilə Qafqazı Rusiya ərazisi kimi tanıyan Osmanlı dövlətinin bu ərazinin bir qismi olan Azərbaycanı ilhaq etməsi Rusiya ilə yeni müharibə təhlükəsi yarada bilər. Bu siyasət Almaniya tərəfindən də dəstəklənmədiyi üçün Türkiyə Rusiya qarşısında tək qala bilər. Buna imkan verməmək üçün ilk əvvəl Azərbaycanın müstəqilliyinin Almaniya və Rusiya tərəfindən tanınmasına nail olunmalıdır, bundan sonrakı mərhələdə Azərbaycanı Türkiyəyə ilhaq, ittifaq və ya digər bir formada birləşdirmək mümkündür.\n– Vasif müəllim, bəs erməni dövlətinin yaradılmasına münasibətdə Osmanlı hökumətinin mövqeyi necə idi?\n– Osmanlı hökumətində əsas simalar olan Tələt və Ənvər paşalar mövcud vəziyyətdə erməni dövlətinin yaradılmasının əleyhinə idilər. Lakin istər gürcülər, istərsə də azərbaycanlılar təkid edirdilər ki, nəyin bahasına olursa-olsun erməni dövləti yaradılmalıdır. Bu vəziyyət qarşısında sədrəzəm Tələt paşa mayın 24-də Batum konfransındakı Osmanlı heyət rəhbəri Xəlil bəyə göndərdiyi teleqramında belə bir mövqe ortaya qoydu: “Ermənilərin bir hökumət halında təşəkkül etməsinə qətiyyən tərəfdar deyiləm. Kiçik bir erməni muxtariyyəti beş il sonra beş milyon əhalisi olan bir erməni dövləti halına gələcək və bütün Qafqaza hakim olaraq Şərqin Bolqarıstanına çevriləcəkdir. İran və Amerikada olan bütün ermənilər orada toplanacaq, ingilis və fransızlardan hər cür yardım alaraq, gələcəkdə xristian gürcülərlə və çox asanlıqla əcəmlərlə birlikdə bizim əleyhimizə hərəkət edəcəklər. Bu səbəbdən mümkün olsa, “çibanı kökündən təmizləmək” ən xeyirli iş olacaqdır. Bu mümkün olmadığı təqdirdə Ermənistanın çox zəif və yaşamayacaq şəkildə təşəkkül etməsi zəruridir”. Ənvər paşa da mayın 27-də Batum konfransındakı Osmanlı hərbi nümayəndəsi Mehmet Vehib paşaya göndərdiyi teleqramında buna bənzər bir mövqe ortaya qoymuşdu. Lakin Xəlil bəy Menteşə gürcü və azərbaycanlılar kimi erməni dövlətinin yaradılması mövqeyində israr edir və ən azından beynəlxalq aləm qarşısında ermənilərə bir mövcudiyyət və müəyyən güzəştlər verilməsinin vacib olduğunu bildirirdi. O, sədrəzəmə göndərdiyi teleqramında qeyd edirdi ki, siz Ermənistanı Bolqarıstanla müqayisə etməyin. Bolqarıstan Türkiyəyə qarşı düşmənçilik edəndə arxasını Avropaya söykəyir. Ermənistan isə şərqdə Osmanlı və Azərbaycan dövlətləri arasında bir ada kimi sıxışıb qalacaqdır. Onun Bolqarıstan kimi mövqeyə sahib olmasına imkan verilməyəcək.\n– Azərbaycanlılar niyə təkid edirdilər ki, erməni dövləti yaradılsın?\n– Onlar öz mövqeyini əsaslandıraraq bildirirdilər ki, əgər bölgədə üç – gürcü, müsəlman və erməni kantonları yerinə yalnız iki – gürcü və müsəlman dövlətləri yaradılarsa, o zaman Cənubi Qafqazda və xüsusilə də ultimatumda tələb edilən, Osmanlı dövlətinə birləşdiriləcək ərazilərdə olan böyük erməni kütləsi Azərbaycana axışacaq. Bu da Azərbaycana faktiki olaraq daha böyük qırğınlar, müsibətlər və dağıntılar gətirəcək. Buna yol verməmək üçün kiçik bir ərazidə ermənilərin milli dövlətlərini yaratmaq və onları ora cəm etmək lazımdır. Bu məsələ ilə bağlı Azərbaycan nümayəndələri 1918-ci il mayın 23-də Batumdan Ənvər paşaya yazılı bir müraciət də göndərdilər. Müraciətnamənin sonuna Azərbaycanın Batum sülh konfransındakı nümayəndələri olan Məhəmməd Həsən Hacınski və Məhəmməd Əmin Rəsulzadədən başqa Əhməd bəy (Can Baba), Aslan bəy Səfikürdski, Əhməd Cövdət Pepinov, Məmməd Yusif Cəfərov, Fətəli Xan Xoyski, Nəsib bəy Yusifbəyli və Xəlil bəy Xasməmmədov imza atmışdılar. Bu müraciətnamənin göndərilməsindən bir gün əvvəl – mayın 22-də Əli bəy Hüseynzadə və Əhməd bəy Ağaoğlu da Tələt paşaya və Ənvər paşaya eyni məzmunlu bir müraciətnamə göndərmişdilər. Lakin Azərbaycan nümayəndələri erməni dövlətinin yaradılmasına tərəfdar olsalar da, bu dövlətin Aleksandropol (Gümrü) mərkəz olmaqla yaradılmasına çalışırdılar. Xəlil bəy Menteşə də erməni dövlətinin Aleksandropol mərkəz olmaqla yaradılması ideyasına dəstək verirdi. Bu zaman Aleksandropol artıq türklər tərəfindən tutulduğu üçün ermənilər İrəvan mərkəz olmaqla erməni dövlətinin yaradılması məsələsini gündəliyə gətirdilər. İndi türklər yeni yaranan erməni dövləti üçün siyasi mərkəz olaraq ya Aleksandropolu ermənilərə verməli və bu şəhərlə bağlı irəli sürdüyü tələbindən geri çəkilməli, ya da İrəvanı müsəlmanlardan alıb onlara verməli idilər. Bu iki seçim qarşısında Aleksandropoldan imtina etmək fikrini belə qəbul etməyən türklər ikinci varianta üstünlük verdilər. Bundan sonra, mayın 30-da erməni milli şurası tərəfindən Ermənistanın müstəqilliyi elan edildi.\n– Erməni dövləti hansı əraziləri əhatə edirdi?\n– Batum konfransının qərarlarına görə, yeni yaradılan Ermənistan Respublikası cəmi 9 min kvadrat kilometr əraziyə malik olmaqla, Göyçə gölü ilə Osmanlı dövlətinin yeni sərhədləri arasındakı dar dağlıq ərazini əhatə edirdi. Bura Yeni Bayazid qəzası (Basarkeçər adlanan cənub-şərq qismi istisna olmaqla), İrəvan qəzası (Qəmərli-Gərnibasar, Uluxanlı-Zəngibasar və Vedibasar istisna olmaqla), Eçmiədzin qəzası (Sərdarabad istisna olmaqla) və Aleksandropol qəzası (qəza mərkəzi Aleksandropol istisna olmaqla) əraziləri daxil idi. Bu ərazilərdə cəmi 321.000 nəfər əhali yaşayırdı ki, onun da 230 mini erməni, 80 mini türk-müsəlman, 11 mini isə digər xalqların nümayəndələri idi.\n– Vasif müəllim, Zaqafqaziya Seymi dağılan kimi gürcülər öz müstəqilliklərini elan etdilər. Nə üçün Azərbaycan nümayəndələri gürcülər kimi dərhal Azərbaycanın müstəqilliyini elan etmədilər, iki gün sonra elan etdilər?\n– Mayın 26-da saat 15-də Zaqafqaziya Seymi dağıldı, gürcülər dərhal iclasa toplaşdılar və saat 17-də Gürcüstanın müstəqilliyini elan etdilər. Hələ mayın 25-də Azərbaycan nümayəndələri gürcülərin istiqlaliyyət elan edəcəkləri təqdirdə adekvat addım atmaqla bağlı qərar qəbul eləsələr də, bu addımı atmadılar. Buna səbəb Gəncədən alınan məlumatlar idi. Bu məlumatlarda qeyd olunurdu ki, artıq Gəncədə öz qərargahını qurmuş Nuru paşa Azərbaycanın qurtuluşunun yeganə yolu kimi onun Türkiyəyə ilhaq edilməsi mövqeyindən çıxış edir. Buna görə də müsəlman fraksiyası Gəncədəki vəziyyəti aydınlaşdırandan sonra yekun qərar qəbul etmək qərarına gəldi. Osmanlı yardımı olmadan elan edilmiş müstəqillik yalnız kağız üzərində qalacaqdı. Gəncədən alınan son məlumatlar isə o qədər də ürəkaçan olmadı, burada bildirilirdi ki, Nuru paşa daha çox ilhaq mövqeyindən çıxış edir. Bununla belə, uzun müzakirələrdən sonra Azərbaycan Milli Şurası Osmanlı dövlətinin və Nuru paşanın mövqeyindən asılı olmayaraq Azərbaycanın müstəqilliyini elan etmək və son damla qanına kimi bu müstəqilliyi qorumaq qərarına gəldi. Beləcə, 1918-ci il mayın 28-də axşam saat 8-də Milli Şura Azərbaycanın müstəqilliyini elan etdi və 6 bənddən ibarət İstiqlal Bəyannaməsini qəbul etdi. Bununla da, XIX əsrin əvvəllərində itirilmiş Azərbaycan dövlətçiliyi 100 illik bir fasilədən sonra bərpa edilmiş oldu. Azərbaycan Milli Şurası ölkənin müstəqilliyini elan etməklə yanaşı, ölkəyə Osmanlı hərbi yardımının təmin edilməsi istiqamətində də əməli addımlar atdı. İyunun 1-də Batum konfransındakı Azərbaycan nümayəndələri hərbi yardım üçün Osmanlı hökumətinə müraciət etdilər. Elə həmin gün bu müraciət müsbət cavablandırıldı. Bununla da, Osmanlı qoşunlarının Azərbaycana yeridilməsi üçün hüquqi zəmin yaradıldı. Türkiyə və Azərbaycan hərbi hissələrindən təşkil edilmiş Qafqaz İslam Ordusu Azərbaycan ərazilərini erməni-bolşevik alyansının qüvvələrindən təmizləyə-təmizləyə 1918-ci il sentyabrın 15-də Bakı şəhərini azad etdi və şəhər Azərbaycanın paytaxtına çevrildi.\n– Elmi ədəbiyyatda qeyd olunur ki, XI Qızıl Ordu ilə birgə Azərbaycana Xəlil paşa da gəlmişdi. Qızıl Ordunun müqavimətsiz ölkəyə daxil olması səbəblərindən biri kimi də bu fakt qabardılır.\n– Xəlil paşa, Ənvər paşanın yaşca özündən kiçik əmisi, Kut-ül Amara qəhrəmanı, həmçinin 1918-ci ilin yayında Qafqaz İslam Ordusunun da tabe olduğu Osmanlı Şərq Orduları qrupunun rəhbəri idi. O, Azərbaycana bağlı bir şəxs idi. Lakin Osmanlı imperiyası Birinci Dünya müharibəsində məğlub olduqdan sonra Türkiyədə başlanan Anadolu hərəkatı Antantaya qarşı mübarizədə Sovet Rusiyası ilə yaxınlaşmaq və ondan yardım almaq yolunu tutmağa məcbur oldu. Əldə edilmiş razılığa görə Türkiyə Azərbaycanda olan türk nüfuzundan istifadə edib, Azərbaycanın sovetləşdirilməsinə yardım etməli və bütün Qafqazın Rusiya tərəfindən işğalını qəbul etməli, bunun qarşılığında isə Moskva hökuməti Anadolu hərəkatına hərbi və maliyyə yardımları verməli idi. Bununla bağlı Xəlil bəy öz xatirələrində qeyd edir ki, bu zaman Kazım Qarabəkir paşadan belə bir şifrə aldım: “Sizin, Ənvər və Nuru paşaların indi əsas vəzifəniz Sovet idarəsini türk hüduduna qədər çatdırmaq olmalıdır. Bu yolda çalışmaq lazımdır, əks təqdirdə hərəkət edilərsə, bu başqalarının durumuna yarayacaqdır”. Təbii ki, Xəlil paşa da Anadolu hərəkatının qərarına uyub sovet idarəsini türk hüduduna çatdırmaq, yəni Azərbaycanı sovetləşdirmək işində öz töhfəsini verdi. Anadoluya getmək adı altında Azərbaycana daxil olan, ilk cərgələrində əsir türk zabit və əsgərlərinin olduğu XI ordu 23 aylıq mövcudiyyətindən sonra Azərbaycan Cümhuriyyətini süquta uğradıb ölkəni işğal etdi. Bu zaman Rusiyanın əsl məqsədinin nə olduğunu çox gözəl anlayan Məhəmməd Əmin Rəsulzadə bolşeviklərin əlində bir alətə çevrilən Xəlil paşa və digər Anadolu nümayəndələrinə müraciət edərək deyirdi: “Etməyin, bizi öz halımıza buraxın. Yüz ildən bəri əsarəti altında olduğumuz rusları biz daha yaxşı tanıyırıq. Onlar hiylə ilə gələr, sonra bizi əzərlər”. Lakin Xəlil paşa və digər Anadolu nümayəndələri Rəsulzadənin bu müraciətlərinə qətiyyən məhəl qoymadılar.\nSahib Məmmədov: “İctimai şuralarda kampaniyaçılıq var...” - Müsahibə\n“Ermənistanda vəziyyət çox dramatikdir”- Azər Badamov\nMadər Musayev: “Şuşa Azərbaycanı qəhrəman etdi”


AMEA hökumətdən doktorantura üçün əlavə plan yerləri istəyəcək\n8 Dekabr 2011 17:11 (UTC+04:00)\nAzərbaycan, Bakı, 8 dekabr /Trend, müxbir İ.İsabalayeva/\nAzərbaycan Milli Elmlər Akademiyası (AMEA) Nazirlər Kabineti qarşısında fəlsəfə doktoru proqramı üzrə doktoranturaya qəbul üçün əlavə plan yerlərinin ayrılması məsələsini qaldıracaq. Bu barədə cümə axşamı Trend-ə AMEA-nın Rəyasət Heyətinin elmi katibi Sərxan Abbasoğlu məlumat verib.\nOnun sözlərinə görə, əlavə plan yerlərinin prioritet elmi istiqamətlər üzrə ayrılması təklif ediləcək. Hazırda AMEA ehtiyac duyulan yerlərlə bağlı dəqiqləşdirmələr aparır. AMEA yaxın günlərdə bu işləri yekunlaşdıqdan sonra əlavə yerlərin ayrılması üçün NK-ya müraciət edəcək.\n"Ölkə Prezidenti də çıxışlarında dəfələrlə deyib ki, müəyyən prioritet sahələr üzrə elmi inkişaf etdirmək və həmin sahələr üzrə yüksək səviyyəli kadrlar hazırlamaq lazımdır. Azərbaycanın tarixi, milli-mənəvi dəyərlərinin öyrənilməsi, neft və neft-kimya, ekologiya, ərzaq təhlükəsizliyi, fizika, riyaziyyat sahəsi üzrə tədqiqatların aparılmasına ehtiyac var. Bu sahələr hazırda dövlətin elm sahəsində prioritetdir", - AMEA rəsmisi qeyd edib.\nO bildirib ki, yeni plan yerləri ayrılsa, həmin yerlər üzrə doktoranturaya qəbul imtahanlarında iştirak edərək yüksək nəticə göstərən, amma yerləşdirilməyən namizədlər təhsil ala biləcəklər.\nAzərbaycanda doktoranturaya qəbul imtahanlarının keçirilməsinə oktyabrın 19-dan başlanılıb. İxtisas fənləri üzrə qəbul imtahanları noyabrın 25-ə qədər davam edəcək.\nİmtahanların keçirilməsi üçün hər bir institutda imtahan komissiyası yaradılıb.\nİmtahan yazılı və şifahi şəkildə keçiriləcək. Hər bir namizəd müəyyən edilmiş vaxt çərçivəsində sualı yazılı şəkildə cavablandırmalı, daha sonra isə onu komissiya üzvlərinə danışmalıdır.\nBu il Azərbaycanda doktoranturaya qəbul ilk dəfə keçirilib. AMEA-nın elmi təşkilat və müəssisələrində olan 215 plan yerinə 478 nəfər sənəd verib.\nAzərbaycan Nazirlər Kabinetinin 1 iyul 2010-cu il tarixli qərarına uyğun olaraq, fəlsəfə doktoru proqramı üzrə doktoranturaya ali təhsili olan (ali təhsil pilləsinin magistratura səviyyəsini bitirən, yaxud təhsili ona bərabər tutulan, tibbi təhsildə isə həkim və həkim-mütəxəssis) Azərbaycan vətəndaşları müsabiqə əsasında qəbul olunacaqlar.\nElmlər doktoru proqramı üzrə doktoranturaya seçdikləri sahədə elmi və ya elmi-pedaqoji nailiyyəti olan, fundamental tədqiqatları yüksək səviyyədə aparmağa qadir və "Fəlsəfə doktoru" (elmlər namizədi) elmi (alimlik) dərəcəsi olan Azərbaycan vətəndaşları qəbul edilirlər.